#3305: Nama ‘Afiyah Sumayyah

Soalan:
Assalamualaikum Dato’ Seri. Saya dikurniakan seorang anak perempuan. Saya bercadang ingin menamakannya ‘Aifyah Sumayyah, adakah ini baik?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, kami ingin mengucapkan tahniah di atas kelahiran cahaya mata perempuan kepada puan dan keluarga. Semoga ia menjadi anak yang solehah dan penyejuk mata puan dan suami.
Dalam Islam, tatkala anak dilahirkan, ibu bapa hendaklah menamakan anaknya dengan nama yang baik dan bukannya nama yang buruk mahupun mengandungi unsur syirik.
Bahkan menamakan dengan nama yang baik adalah digalakkan kerana ia merupakan doa dan akan diseru pada Hari Kiamat kelak. Terdapat sebuah riwayat daripada Abu al-Darda’ R.A, bahawa Rasulullah SAW bersabda:
إِنَّكُمْ تُدْعَوْنَ يَوْمَ الْقِيَامَةِ بِأَسْمَائِكُمْ وَأَسْمَاءِ آبَائِكُمْ فَأَحْسِنُوا أَسْمَاءَكُمْ
Maksudnya:
“Sesungguhnya kamu semua akan diseru pada hari kiamat kelak dengan nama kamu dan nama bapa-bapa kamu. Maka perelokkanlah nama kamu.”
Riwayat Abu Daud (4948)
Berkenaan dengan nama ‘Afiyah Sumayyah ia adalah satu nama yang baik. Ini kerana ia mempunyai makna yang baik.
Di sini kami nukilkan beberapa makna al-‘Afiyah (العافية):
وَقَدْ كَثُرَتِ الْأَحَادِيثُ فِي الْأَمْرِ بِسُؤَالِ الْعَافِيَةِ وَهِيَ مِنَ الْأَلْفَاظِ الْعَامَّةِ الْمُتَنَاوِلَةِ لِدَفْعِ جَمِيعِ الْمَكْرُوهَاتِ فِي الْبَدَنِ وَالْبَاطِنِ فِي الدِّينِ وَالدُّنْيَا وَالْآخِرَةِ
Kata Imam al-Nawawi (676 H): “Terlalu banyak hadith-hadith disarankan agar berdoa memohon ‘afiyah (kepada Allah SWT) dan ia (lafaz ‘afiyah) adalah satu lafaz-lafaz yang umum dan terkandung di dalamnya menolak segala perkara yang tidak baik pada badan dan batin pada agama sama ada di dunia dan juga di akhirat.” (Lihat
al-Minhaj Syarah Sahih Muslim
, 46/12)
Kata Syeikh al-Munawi (1031 H), al-‘Afiyah adalah keselematan (kesejahteraan) daripada penyakit-penyakit dan bala. Ia juga menghimpunkan di antara dua kesejahteraan  iaitu di dunia dan agama. Selain itu, ‘Afiyah akan menolak penyakit-penyakit dunia yang ada di hati dan juga yang berada di badan. (Lihat
Faidh al-Qadir
, 107/4)
Menurut Syeikh al-Mubarakfuri (1353 H) makna al-‘Afiyah adalah benteng Allah kepada hamba-Nya. Maka orang yang memohonnya adalah seseorang yang sedang memohon pemeliharaan daripada Tuhannya di atas setiap yang diniatkan itu. (Lihat
Tuhfah al-Ahwazi
, 348/9)
Melihat kepada beberapa definisi atau pengertian di atas, maka kami simpulkan bahawa al-‘Afiyah adalah keselamatan atau kesejahteraan pada agama daripada segala fitnah, pada badan daripada segala penyakit-penyakit sama ada penyakit hati atau sebagainya dan kepada pada ahli keluarga dan harta daripada segala bala dan musibah.
Di dalam satu hadith, Rasulullah SAW bersabda:
اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي دِينِي وَدُنْيَايَ وَأَهْلِي وَمَالِي ، اللَّهُمَّ اسْتُرْ عَوْرَاتِي وَآمِنْ رَوْعَاتِي ، اللَّهُمَّ احْفَظْنِي مِنْ بَيْنِ يَدَيَّ وَمِنْ خَلْفِي وَعَنْ يَمِينِي وَعَنْ شِمَالِي وَمِنْ فَوْقِي ، وَأَعُوذُ بِعَظَمَتِكَ أَنْ أُغْتَالَ مِنْ تَحْتِي
Maksudnya:
“Ya Allah, sesungguhnya aku memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya aku memohon pada-Mu keampunan dan keselamatan (‘afiyat) dalam agama, dunia, keluarga dan hartaku. Ya Allah, tutupilah aibku dan berilah ketenteraman di hatiku. Ya Allah, jagalah aku dari depan, belakang, kanan, kiri, dan atasku. Aku memohon perlindungan dengan keagungan-Mu agar tidak disambar dari bawahku.”
Riwayat Abu Daud (5074), al-Nasa’ie (5530), Ibn Majah (3871), Ibn Hibban (961), Ahmad (4785) dan al-Bukhari dalam
al-Adab al-Mufrad
 (1200)
Doa ini berdasarkan kepada sebuah hadith riwayat Ibn Umar R.Anhuma, katanya:
لَمْ يَكُنْ رَسُولُ اللهِ صلى الله عليه وسلم يَدَعُ هَؤُلاَءِ الدَّعَوَاتِ ، حِينَ يُمْسِي ، وَحِينَ يُصْبِحُ : اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي دِينِي وَدُنْيَايَ وَأَهْلِي وَمَالِي ، اللَّهُمَّ اسْتُرْ عَوْرَتِي ، وَقَالَ عُثْمَانُ : عَوْرَاتِي وَآمِنْ رَوْعَاتِي ، اللَّهُمَّ احْفَظْنِي مِنْ بَيْنِ يَدَيَّ ، وَمِنْ خَلْفِي ، وَعَنْ يَمِينِي ، وَعَنْ شِمَالِي ، وَمِنْ فَوْقِي ، وَأَعُوذُ بِعَظَمَتِكَ أَنْ أُغْتَالَ مِنْ تَحْتِي
Maksudnya:
“Rasulullah SAW tidak pernah meninggalkan zikir-zikir ini ketika waktu petang dan pagi… (Lalu beliau menyebut doa seperti di atas).”
 Riwayat Abu Daud (5074)
Imam al-Nawawi berkata: “Lafaz ‘afiyah adalah satu lafaz yang umum dan terkandung di dalamnya menolak segala perkara yang tidak baik pada zahir dan batin, pada agama sama ada di dunia dan juga di akhirat.” (Lihat
al-Minhaj Syarah Sahih Muslim
, 46/12)
Al-Munawi berkata, al-‘Afiyah adalah keselamatan (kesejahteraan) daripada penyakit-penyakit dan bala. Ia juga menghimpunkan di antara dua kesejahteraan iaitu di dunia dan agama. Selain itu, ‘afiyah akan menolak penyakit-penyakit dunia yang ada di hati dan juga yang berada di badan. (Lihat
Faidh al-Qadir
, 107/4)
Menurut Syeikh al-Mubarakfuri, makna al-‘Afiyah adalah benteng Allah buat hamba-Nya. Maka orang yang memohonnya adalah seseorang yang sedang memohon pemeliharaan daripada Tuhannya di atas setiap perkara yang diniatkan itu. (Lihat
Tuhfah al-Ahwazi
, 348/9)
Dalam sebuah hadith yang diriwayatkan daripada Ibn Umar R.Anhuma, beliau berkata:
لَمْ يَكُنْ رَسُولُ اللَّهِ صَلَّى اللهُ عَلَيْهِ وَسَلَّمَ يَدَعُ هَؤُلَاءِ الدَّعَوَاتِ، حِينَ يُمْسِي، وَحِينَ يُصْبِحُ: اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالْآخِرَةِ
Maksudnya: “
Rasulullah SAW tidak pernah meninggalkan doa tersebut ketika petang dan pagi iaitu:
اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالْآخِرَةِ
Maksudnya:
“Ya Allah aku memohon kepada-Mu keselamatan di dunia dan akhirat.”
Riwayat Abu Daud (5074). Menurut Syeikh Syuaib al-Arna’uth, sanad hadith ini adalah sahih.
Syeikh Abu al-Hasan al-Mubarakfuri menjelaskan, maksud keselamatan ‘الْعَافِيَةَ’  di dalam hadith tersebut adalah keselamatan daripada perkara-perkara yang merosakkan agama serta kesusahan dunia. Dikatakan juga, keselamatan daripada penyakit-penyakit dan bala-bala. (Lihat Mir’ah al-Mafatih, 8/139. Lihat juga
Irsyad al-Hadith Siri ke-260
 untuk bacaan lanjut)
Adapun nama Sumayyah adalah nama perempuan yang pertama mati syahid. Dia adalah ibu kepada Ammar bin Yasir. Sumayyah binti Khibat merupakan seorang mujahidah yang mempertahankan akidahnya sehingga titisan darah yang terakhir.
Beliau merupakan isteri kepada Yassir bin Amir al-Kinani dan ibu kepada Ammar bin Yassir, iaitu tiga Muslim yang bermatian mempertahan akidah mereka walaupun teruk diseksa sehingga akhirnya syahid.  Beliau termasuk dalam tujuh orang yang pertama menunjukkan keislamannya di Mekah; Rasulullah SAW, Abu Bakar al-Siddiq, Bilal bin Rabah, Khabab bin al-Arat, Shuhaib al-Rumi, Ammar bin Yassir dan Sumayyah. Sumayyah adalah wanita pertama yang gugur syahid.
Ibnu Hajar berkata dalam kitabnya,
Al-Isabah
; “Sumayyah bekas hamba sahaya Huzaifah bin al-Mughirah bin Makhzum. Beliau adalah ibu Ammar bin Yassir orang yang masuk Islam pada hari ke-7. Sumayyah diseksa Abu Jahal dan ditusuk tombak pada kemaluannya hingga meninggal dunia. Beliau adalah wanita yang pertama sekali mati syahid dalam Islam.”
Sumayyah merupakan hamba kepada daripada Abu Huzaifah bin Mughirah al-Mahzumi, seorang ketua kabilah Mahzum. Abu Huzaifah telah mengahwinkan Yassir bin Amir al-Kinani yang berasal dari Yaman dengan Sumayyah, dan tidak lama kemudian memerdekakan Sumayyah. Yassir dan Sumayyah hidup aman dengan jaminan keamanan dari bani Mahzum. Mereka kemudiannya dikurniakan seorang cahaya mata, Ammar.
Selepas Rasulullah SAW menyebarkan syiar Islam (yang ketika itu masih dijalankan secara bersembuyi) mereka sekeluarga antara yang terawal beriman dengan ajaran baginda lalu menjadi golongan pertama yang memeluk Islam
Bermula dengan Ammar yang ketika itu sedang meningkat dewasa sangat suka dan tertarik mendengar dakwah Rasulullah SAW di rumah Arqam bin Abi al-Arqam. Pertama kali mendengar ajakan Baginda SAW, Ammar terus menghulurkan tangan dan mengucapkan syahadah. Lalu Ammar pulang dan menerangkan kepada ibunya tentang Islam, Sumayyah terus menerima dengan hati terbuka.
Kemudian Ammar berdakwah kepada bapanya, ketika itu jugalah bapanya memeluk agama Allah. Maka, seluruh kaum muslimin menyambut gembira dengan Islamnya keluarga Yassir.
Tetapi, apabila berita pengislaman ini sampai kepada pengetahuan bani Mahzum, mereka bersumpah untuk membawa keluarga ini kembali kepada agama nenek moyang mereka.
Ibnu Sa’ad meriwayatkan dengan sanad yang sahih dari Mujahid, berkata; “Wanita yang pertama sekali mati syahid dalam Islam ialah Sumayyah, seorang wanita tua yang lemah. Ketika Abu Jahal terbunuh dalam peperangan Badar, Rasulullah bersabda; ‘Allah membunuh orang yang membunuh ibumu’.”
Kaum Bani Mahzum mengetahui menangkap Sumayyah bersama anak dan suaminya dan diseret ke tengah-tengah padang pasir, kaki dan tangan mereka diikat. Mereka dipakaikan dengan baju besi dan dijemur di bawah terik mentari, langsung tidak diberi air sehinggakan mereka pengsan menangung kepanasan.
Bahkan Kulit mereka juga terkoyak kerana melekat pada baju besi yang dipakaikan. Setiap hari mereka diseksa mengikuti keinginan Abu Jahal sehingga tidak sedarkan diri. Namun tidak sekalipun keluar kata-kata kufur daripada mulut mereka. Penyeksaan yang dilakukan hanya menambah ketakwaan dan keberanian mereka, terutamanya Sumayyah.
Suatu hari, Rasulullah S.A.W melihat penderitaan mereka. Betapa hancur luluhnya hati baginda. Lalu baginda membisikan kata-kata yang membahagiakan  mereka;
“Bersabarlah wahai keluarga Yassir, sesungguhnya telah dijanjikan syurga buat kalian.”
Berita ini membuatkan mereka tenang dan gembira. Kemudian datang Abu Jahal memaki dan mencerca Sumayyah. Sumayyah kemudian membalas cercaan tersebut dengan kata-kata yang sangat menyakitkan hati Abu Jahal serta menyatakan beliau tetap berpegang teguh kepada keimanannya.  Disebabkan terlalu marah, Sumayyah ditikam pada bahagian rahim dengan tombak sehingga tembus ke bahagian belakang.
Akhirnya Sumayyah dibunuh dengan penyeksaan yang menyedihkan dan gugur sebagai syahid. Sebenarnya Abu Jahal yang kejam dan bengis itu berasa sangat terhina kerana dicabar oleh seorang wanita tua yang lemah.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 28 September 2023 bersamaan 12 Rabiulawwal 1445


#3306: Kisah Nabi SAW Tinggal Di Rumah Abu Ayub dan Hijrah Ke Kota Madinah: Hikmah Di Sebaliknya

Soalan:
Assalamualaikum Dato’ Seri. Boleh ceritakan berkenaan kisah Nabi SAW tinggal di rumah Abu Ayub?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ketika Rasulullah SAW memasuki Madinah, baginda menunggang unta al-Qaswa’. Nabi SAW turun daripada unta baginda dan membiarkannya berjalan. Baginda SAW bersabda kepada penduduk Madinah:
دَعُوهَا فَإِنَّهَا مَأْمُورَةٌ فَإِنَّمَا أَنْزِلُ حَيْثُ أَنْزَلَني الله
Maksudnya: “
Berikan jalan kepadanya (biarkan berjalan jangan dihalangi) kerana dia telah diperintahkan. Sesungguhnya dia akan berhenti ditempat yang Allah telah pilih.”
 (Lihat
al-Bidayah wa al-Nihayah
, 3/243)
Hal ini kerana unta itu berjalan dan berhenti atas arahan Allah SWT. Al-Qaswa pun berhenti berhampiran rumah Abu Ayyub yang merupakan sebahagian daripada kaum Bani Najar. Unta Rasulullah SAW terus berjalan hingga sampai ke lokasi Masjid Nabawi lalu ia menderum di situ. Namun Rasulullah tidak terus turun sehingga unta itu bangun semula dan berjalan perlahan-lahan. Kemudian unta itu berpaling ke belakang, berpatah balik dan menderum di tempat tadi. Maka, barulah Rasulullah SAW turun dari untanya.
Unta Nabi berhenti dan merebahkan badannya di satu kawasan tanah yang digunakan untuk mengeringkan tamar. Tanah tersebut milik Suhail dan Sahl, dua orang yatim dari Bani Najjar yang dijaga oleh As’ad bin Zurarah . (Lihat
 Lu’lu’ al-Maknun fi Sirah al-Nabiy al-Ma’mun
, 2/159)
Tempat itu ialah kampung Bani al-Najjar (keluarga pihak bapa-bapa saudara sebelah ibu Rasulullah SAW). Berhentinya unta Rasulullah SAW di situ dengan petunjuk Allah kerana Rasulullah SAW sendiri suka untuk berhenti dalam kalangan bapa-bapa saudara sebelah ibunya demi memuliakan mereka. Sementara itu, orang ramai memujuk Rasulullah SAW supaya singgah di rumah mereka. Lalu Abu Ayyub al-Ansari segera membawa kenderaan Rasulullah SAW dan membawa Rasulullah SAW masuk ke dalam rumahnya. Rasulullah SAW berkata, “Seseorang itu bersama kenderaannya.” Kemudian datang As’ad bin Zurarah dan memegang tali kenderaan Rasulullah SAW, lalu kenderaannya berada di sisinya. (Lihat
Zad al-Ma’ad
, 2/106;
al-Rahiq al-Makhtum
, hlm. 136)
Dalam riwayat Anas, di sisi al-Bukhari menyebut bahawa Rasulullah SAW bersabda yang bermaksud, “Manakah rumah keluarga kami yang terdekat?” Lalu Abu Ayyub berkata, “Saya wahai Rasulullah. Dan inilah rumah saya dan ini pintunya.” Lalu Rasulullah SAW berkata, “Kalau begitu, marilah pergi, dan sediakan tempat berteduh untuk kami.” Abu Ayyub menjawab, “Silakan dengan keberkatan Allah.” (Lihat
Sahih al-Bukhari
, 1/556)
Dikatakan bahawa rumah milik Abu Ayyub al-Ansari itu memiliki sejarahnya sejak zaman sebelum kelahiran Rasulullah SAW lagi. Itulah ketika Taba‘ (gelaran kepada seorang penguasa) datang dari Yaman dan menakluki Madinah dalam perjalanannya untuk menakluki Afrika. Dia telah melantik anaknya raja (atau gabenor) di tempat itu (Madinah).
Pada suatu hari, anak lelaki ini telah pergi dan memanjat pokok kurma untuk menuai hasil daripadanya. Kemudian pemiliknya datang dan menetaknya dengan sabit lalu membunuhnya. Pemilik pohon kurma itu berkata: “Sesungguhnya buah itu adalah untuk orang-orang yang mendebungakannya.”
Apabila Raja Taba‘ kembali, didapati anaknya telah terbunuh, maka dia ingin membalas dendam buat anaknya itu dengan memerangi penduduk Madinah. Akan tetapi dia tidak berjaya untuk mengalahkan mereka, sebaliknya hanya dapat mengepung mereka sahaja. Pengepungan itu berlangsung dalam tempoh yang sangat lama, sehingga bekalan raja dan tenteranya habis.
Penduduk Madinah berkata sesama mereka: “Demi Allah, kita tidak bersikap adil kepada musuh kita. Kita memerangi mereka sehinggalah apabila tiba waktu malam, kita kembali ke rumah kita, isteri-isteri kita, makanan kita dan tempat tidur kita, sedangkan musuh kita pula bermalam dalam kelaparan, seolah-olah kita telah membunuhnya. Justeru, bawalah makanan mereka kepada tentera (raja itu).” Maka raja itu berkata: “Menghairankan sungguh penduduk kampung ini, kita memerangi mereka pada siang hari, sedangkan pada malamnya mereka membalas kita (dengan membawa makanan).”
Oleh itu, sikap baik penduduk Madinah ini adalah sifat asli mereka sejak dahulu kala sebelum hijrah lagi, dan ia berterusan sehinggalah ketibaan Rasulullah SAW ke Madinah. Justeru, terdapat ayat al-Quran yang menjelaskan mengenai mereka sebagaimana firman-Nya:
وَالَّذِينَ تَبَوَّءُوا الدَّارَ وَالْإِيمَانَ مِن قَبْلِهِمْ يُحِبُّونَ مَنْ هَاجَرَ إِلَيْهِمْ وَلَا يَجِدُونَ فِي صُدُورِهِمْ حَاجَةً مِّمَّا أُوتُوا وَيُؤْثِرُونَ عَلَىٰ أَنفُسِهِمْ وَلَوْ كَانَ بِهِمْ خَصَاصَةٌ ۚ وَمَن يُوقَ شُحَّ نَفْسِهِ فَأُولَـٰئِكَ هُمُ الْمُفْلِحُونَ
Maksudnya: “
Dan orang-orang (Ansar) yang mendiami negeri (Madinah) serta beriman sebelum mereka, mengasihi orang-orang yang berhijrah ke negeri mereka, dan tidak ada pula dalam hati mereka perasaan berhajatkan apa yang telah diberi kepada orang-orang yang berhijrah itu; dan mereka juga mengutamakan orang-orang yang berhijrah itu lebih daripada diri mereka sendiri, sekalipun mereka dalam keadaan kekurangan dan amat berhajat. Dan (ingatlah), sesiapa yang menjaga serta memelihara dirinya daripada dipengaruhi oleh tabiat bakhilnya, maka merekalah orang-orang yang berjaya.”
(Surah al-Hasyr: 9)
Raja itu berkata lagi: “Sesungguhnya apa yang berlaku di kampung ini menakjubkan.” Kemudian, dua orang pendeta datang bertemu dengannya, lalu bertanya: “Apakah yang kamu inginkan, wahai raja, daripada kampung ini?” Dia menjawab: “Aku ingin menghancurkannya.” Dua pendeta itu berkata: “Kamu tidak akan mampu melakukannya kerana ia adalah tempat di mana Nabi akhir nanti akan berhijrah kepadanya.” Raja itu bertanya: “Justeru, apakah yang kamu berdua ingin aku lakukan?” Mereka berkata: “Kamu binalah untuknya sebuah rumah, yang nanti akan dia tinggal (apabila tiba kelak).” Maka, raja itu membina sebuah rumah dan menulis sepucuk surat, lalu diserahkan kepada salah seorang anak daripada dua orang pendeta itu. Abu Ayyub al-Ansari pula adalah salah seorang daripada keturunan dua orang pendeta tersebut. Oleh itu, Nabi SAW telah tiba di Madinah dan tinggal di dalam rumah yang dibina oleh raja tersebut untuknya apabila datang ke Madinah kelak. (Lihat Durus al-Hijrah oleh ‘Atiyah Salim, 3/10) (Lihat
Garis Masa Hayat al-Rasul
,
hlm. 80-81)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”

Bertarikh: 28 September 2023 bersamaan 12 Rabiulawwal 1445


#3307: Benarkah Nabi SAW Bercakap Kepada Abu Jahal Yang Sudah Meninggal Dunia?

Soalan:
Assalamualaikum Dato’ Seri. Dalam peperangan Badar dikatakan bahawa 70 orang kafir Quraisy meninggal dunia. Justeru, Nabi SAW bercakap dengan mereka yang telah mati termasuk Abu Jahal, boleh kisahkan hal tersebut?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Seramai 14 orang tentera Islam syahid terdiri daripada 6 dari kalangan Muhajirin dan 8 orang Ansar. Kira-kira 70 orang musyrik telah terbunuh termasuk ketua mereka yang paling tegar dalam kesyirikan, iaitu Abu Jahal. Turut terbunuh sebahagian pemimpin mereka. Yang ditawan pula seramai 70 orang. Kemenangan berpihak kepada orang Islam.
Setelah selesai peperangan Badar, Rasulullah SAW mengumpulkan mayat-mayat orang kafir dan meminta digali satu lubang besar dan dipanggil sebagai qalib. Kemudian sebelum dikambus, Rasulullah SAW berucap kepada mayat tersebut dengan menyatakan:
 يَا أَبَا جَهْلِ بْنَ هِشَامٍ! يَا أُمَيَّةَ بْنَ خَلَفٍ! يَا عُتْبَةَ بْنَ رَبِيعَةَ! يَا شَيْبَةَ بْنَ رَبِيعَةَ! أَلَيْسَ قَدْ وَجَدْتُمْ مَا وَعَدَ رَبُّكُمْ حَقًّا؟ فَإِنِّي قَدْ وَجَدْتُ مَا وَعَدَنِي رَبِّي حَقًّا
Maksudnya:
“Wahai Abu Jahal bin Hisyam, wahai Umayyah bin Khalaf, wahai Utbah bin Rabi’ah, wahai Syaibah bin Rabi’ah, bukankah kamu telah menemui kebenaran janji Rabb kamu? Sesungguhnya aku telah menemui kebenaran janji Rabbku yang dijanjikan padaku.”
Saidina Umar R.A yang mendengar ucapan Nabi SAW lalu berkata,
يَا رَسُولَ اللَّهِ كَيْفَ يَسْمَعُوا وَأَنَّى يُجِيبُوا وَقَدْ جَيَّفُوا
Maksudnya:
“Wahai Rasulullah, bagaimana mereka dapat mendengar dan bagaimana mereka dapat menjawab. Lihatlah mereka telah menjadi bangkai.”
Nabi SAW bersabda:
وَالَّذِي نَفْسِي بِيَدِهِ مَا أَنْتُمْ بِأَسْمَعَ لِمَا أَقُولُ مِنْهُمْ وَلَكِنَّهُمْ لَا يَقْدِرُونَ أَنْ يُجِيبُوا

”Demi Zat yang jiwaku berada di tangan-Nya, kamu tidak lebih mendengar ucapanku melebihi mereka. Hanya sahaja mereka tidak dapat menjawab.”
Riwayat Muslim (5121)
(Lihat
Garis Masa Hayat al-Rasul
,
hlm. 108)
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 28 September 2023 bersamaan 12 Rabiulawwal 1445


#3308: Isi Kandungan Perjanjian Hudaibiyah dan Sikap Umar al-Khattab

Soalan:
Assalamualaikum Dato’ Seri. Boleh terangkan kepada kami apakah isi kandungan perjanjian Hudaibiyah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Perjanjian Hudaibiyah berlaku pada bulan Zulkaedah tahun ke-6 Hijrah di mana orang Quraisy diwakili oleh Suhail bin ‘Amr.  Isi kandungan perjanjian Hudaibiyah:
Rasulullah SAW hendaklah pulang pada tahun tersebut dan tidak boleh masuk ke Makkah. Pada tahun hadapan, orang Islam boleh masuk ke Makkah dan menetap di situ selama tiga hari. Mereka hanya boleh membawa senjata orang musafir iaitu pedang bersarung, sementara pihak Quraisy tidak boleh menghalang mereka dengan apa cara sekalipun.
Gencatan senjata dilaksanakan antara kedua-dua pihak selama sepuluh tahun. Dalam tempoh itu manusia berada dalam keadaan aman dan hendaklah sebahagian mereka menghalang sebahagian yang lain daripada menimbulkan kekacauan.
Sesiapa yang suka masuk ke dalam perlindungan dan jaminan Muhammad, maka dia boleh berbuat demikian, dan sesiapa yang suka masuk ke dalam perlindungan Quraisy dan jaminannya, maka dia boleh berbuat demikian. Mana-mana kabilah yang bergabung dengan salah satu pihak ini dianggap sebahagian dari pihak tersebut. Oleh itu, sebarang persengketaan yang ditimbulkan oleh mana-mana kabilah ini dianggap persengketaan terhadap pihak tersebut.
Orang Quraisy yang datang kepada Muhammad tanpa kebenaran walinya, iaitu melarikan diri kepada Muhammad, hendaklah dikembalikan semula kepada mereka. Orang yang bersama Muhammad, jika datang kepada orang Quraisy, iaitu melarikan diri daripada Muhammad, tidak akan dikembalikan.
Umar al-Khattab datang menemui Rasulullah SAW dan berkata: “Wahai Rasulullah, bukankah kita berada di atas agama yang benar, manakala mereka berada dalam kebatilan?” Rasulullah SAW menjawab: “Memang benar.”  Umar R.A bertanya lagi: “Bukankah orang kita yang terbunuh berada di dalam syurga dan orang mereka berada di dalam neraka?” Rasulullah SAW menjawab, “Memang benar.” Umar R.A bertanya lagi: “Justeru, mengapa kita serahkan kerendahan dalam agama kita dan kita berpatah balik, sedangkan Allah belum memutuskan keputusan antara kita dan mereka?”
Rasulullah SAW menjawab: “Wahai putera al-Khattab, aku ini Rasulullah dan aku tidak akan menderhakai Allah. Dialah pembantuku dan Dia tidak akan mensia-siakan aku sama sekali.” Umar R.A bertanya lagi, “Bukankah engkau memberitahu kami bahawa kita akan datang ke rumah Allah dan dapat melakukan tawaf?” Rasulullah SAW menjawab, “Bahkan. Tetapi adakah aku memberitahumu bahawa kita akan datang pada tahun ini?” Umar R.A menjawab: “Tidak.” Rasulullah SAW bersabda: “Memang engkau pasti akan datang ke rumah Allah dan dapat melakukan tawaf.”
Kemudian Umar R.A beredar sambil menahan marah. Beliau pergi pula bertemu dengan Abu Bakar R.A dan berkata seperti yang beliau katakan kepada Rasulullah SAW. Abu Bakar R.A menjawab sepertimana yang dijawab oleh Rasulullah SAW. Selain itu, Abu Bakar R.A turut menambah lagi dengan berkata: “Berpegang teguhlah dengan keputusan Baginda sehingga engkau mati. Demi Allah, Baginda berada di atas kebenaran.”
Kemudian turunlah firman Allah SWT:
إِنَّا فَتَحْنَا لَكَ فَتْحًا مُّبِينًا
Maksudnya:
“Sesungguhnya Kami telah memberi kemenangan kepadamu (wahai Muhammad) dengan kemenangan yang nyata.”
(Surah al-Fath: 1)
Lalu Rasulullah SAW mengutuskan seseorang untuk membacakan ayat ini kepada Umar R.A. Selepas mendengarnya, Umar R.A berkata: “Wahai Rasulullah, adakah ini kemenangan?” Rasulullah SAW menjawab: “Ya.” Barulah kemudian Umar R.A berpuas hati dan kembali.
Setelah itu, Umar R.A merasa menyesal atas keterlanjurannya dengan sesalan yang amat sangat. Umar berkata: “Disebabkan perbuatanku itu, maka aku telah melakukan beberapa amalan. Aku bersedekah, berpuasa, bersolat dan membebaskan hamba seperti yang aku lakukan pada hari ini kerana bimbang akan kata-kataku itu, sehingga aku mengharapkan agar amalanku ini diterima sebagai satu kebaikan.” (Lihat
Fath al-Bari
, 7/439;
Sahih al-Bukhari
, 1/378;
Sahih Muslim
, 2/140;
Ibn Hisyam
, 2/308;
Zad al-Ma’ad,
 2/122 seperti dalam
al-Rahiq al-Makhtum
, hlm. 590) (Lihat
Garis Masa Hayat al-Rasul
,
hlm. 154-155)
Kami akhiri dengan doa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 28 September 2023 bersamaan 12 Rabiulawwal 1445


#3309: Hikmah Berlakunya Perjanjian Hudaibiyah

Soalan:
Assalamualaikum Dato’ Seri. Kenapa perjanjian Hudaibiyah amat penting dalam Islam dan apakah hikmah yang boleh kita perolehi dengan sebab perjanjian Hudaibiyah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Syeikh Ramadhan al-Buti menyebut: Sesungguhnya perjanjian Hudaibiyah ini merupakan salah satu bentuk tadbir Ilahi (perancangan Ilahi) untuk menzahirkan tindakan kenabian dan pengaruhnya. Kejayaan perjanjian ini merupakan rahsia yang berkait rapat dengan perkara ghaib yang tersimpan di dalam pengetahuan Allah semata-mata. Oleh sebab itu, sebagaimana yang dapat dilihat, kaum Muslimin merasa hairan dan terperanjat melihat peristiwa tersebut kerana mereka lebih banyak bergantung kepada pemikiran dan pertimbangan mereka. Dari sinilah kami menganggap masalah perjanjian perdamaian ini, dengan segala muqaddimah, isi dan hasil-hasilnya termasuk dasar-dasar yang penting dalam meluruskan akidah Islamiah dan mengukuhkannya.
Antara hikmah yang nampak secara jelas, bahawa perjanjian Hudaibiyah ini merupakan muqaddimah bagi pembukaan kota Makkah. Perjanjian ini seperti sebagaimana disebut oleh Ibn al-Qayyim merupakan pintu dan kunci bagi pembukaan kota Makkah. Sudah menjadi ‘kebiasaan’ Allah, apabila menghendaki berlakunya suatu perkara besar, sentiasa memperlihatkan beberapa muqaddimahnya terlebih dahulu sebagai isyarat kepadanya. Meskipun umat Islam pada ketika itu tidak memahami isyarat tersebut, kerana masalah ini termasuk masa depan yang ghaib bagi mereka. Bagaimana mungkin mereka dapat memahami hubungan antara kenyataan yang mereka lihat dengan masalah ghaib yang belum pernah mereka bayangkan sama sekali? Tetapi, tidak lama kemudian, umat Islam merasakan kepentingan perjanjian ini dan sejumlah kebaikan yang terkandung di dalamnya. Dengan perjanjian ini, setiap orang merasa aman daripada gangguan orang lain. Umat Islam dapat lebih bebas untuk bergaul dengan orang-orang kafir bagi menyampaikan dakwah Islam dan memperdengarkan ayat-ayat al-Quran kepada mereka. Bahkan orang-orang yang sebelumnya menyembunyikan keislamannya, dengan perjanjian ini mereka berani menzahirkannya. Ibn Hisyam meriwayatkan daripada Ibn Ishaq, daripada al-Zuhri, katanya: Belum pernah berlaku sebelumnya dalam sejarah Islam penaklukan (futuh) yang lebih besar daripada perjanjian Hudaibiyah. Sebelum itu, ia selalu dicapai melalui peperangan. Tetapi perjanjian Hudaibiyah ini telah berjaya menghindarkan peperangan dan memberikan keamanan kepada manusia sehingga mereka dapat melakukan dialog dan perundingan. Selama tempoh perjanjian ini, tidak seorang pun yang berakal sihat, yang diajak bicara tentang Islam kecuali segera masuk Islam. Selama dua tahun tersebut, orang-orang yang masuk Islam sebanyak jumlah orang-orang Islam sebelum peristiwa tersebut atau lebih banyak. Oleh sebab itu, al-Quran menyebut peristiwa ini dengan istilah Fath (kemenangan).
Antara hikmah yang lain, adalah dengan perjanjian tersebut, Allah ingin menzahirkan perbezaan yang sangat jelas antara wahyu kenabian dan perancangan pemikiran manusia, antara bimbingan (taufiq) Nabi yang diutus dan tindakan seorang pemikir genius, antara ilham Ilahi yang datang dari luar alam sebab-akibat dan memperturutkan isyarat sebab-akibat. Allah ingin memenangkan nubuwwat Nabi-Nya, Muhammad SAW di hadapan penglihatan setiap orang yang cerdas dan berfikiran mendalam. Barang kali ini merupakan sebahagian daripada penafsiran firman Allah SWT dalam surah al-Fath ayat 3 (yang bermaksud): “Dan supaya Allah menolongmu dengan pertolongan yang kuat.” Yakni pertolongan yang unik caranya sehingga akan menyentakkan akal-akal yang lalai dan fikiran yang tertutup.
Selain itu, termasuk hikmah yang lain adalah bahawa Allah hanyalah ingin menjadikan penaklukan kota Makkah dengan cara damai dan penuh rahmat, bukan penaklukan yang menimbulkan tragedi dan peperangan. Penaklukan yang menjadikan umat manusia berduyun-duyun memeluk agama Allah dan menerima taubat orang-orang yang pernah menganiaya serta mengusir Nabi-Nya. Kerana itu, sebelumnya, Allah SWT mengatur dahulu muqaddimah ini, sehingga orang Quraisy menyedari akan dirinya dan bersama-sama para sahabat Nabi SAW mengambil pelajaran daripada perjanjian ini, sehingga pemikiran mereka telah matang dan bersedia untuk menerima kebenaran yang mutlak. (Lihat
Fiqh al-Sirah
 oleh Syeikh Ramadhan al-Buti, hlm. 294) (Lihat
Garis Masa Hayat al-Rasul
,
hlm. 156-157)
Kami akhiri dengan doa:
اللَّهُمَّ لَا سَهْلَ إِلاَّ ما جَعَلْتَهُ سَهْلاً، وأنْتَ تَجْعَلُ الحَزْنَ إذَا شِئْتَ سَهْلاً
Maksudnya:

“Ya Allah! Tiada kemudahan kecuali apa yang Engkau jadikannya sebagai kemudahan. Dan Engkaulah yang menjadikan perkara yang sukar itu jika Engkau kehendaki dengan kemudahan.”
Riwayat al-Baihaqi dalam
al-Da’awat al-Kabir
(265), Ibn Hibban (974) dan Ibn al-Sunni dalam
‘Amal al-Yaum wa al-Lailah
 (351)
Bertarikh: 28 September 2023 bersamaan 12 Rabiulawwal 1445


#331 Isteri Ceraikan Diri Sendiri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah isteri boleh menceraikan diri sendiri?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Perselisihan di dalam rumah tangga merupakan perkara yang menjadi asam garam dalam kehidupan. Namun setiap masalah hendaklah diselesaikan dengan cara yang terbaik. Penceraian adalah perkara yang tidak digalakkan di dalam Islam.
Kita perlu mengetahui bahawa hukum asal bagi penceraian (talaq) adalah halal di dalam Islam, tetapi makruh (dibenci Syarak). Ini berdasarkan hadis daripada Ibn Umar R.Anhuma bahawa Rasulullah SAW bersabda:
أَبغَضُ الحَلاَلِ إلى اللهِ عزَّ وجلَّ الطَّلاَقُ
Maksudnya
: “
Perkara halal yang paling dibenci Allah adalah talaq.
”
[1]
Penceraian merupakan pilihan terakhir sekiranya usaha untuk membaik pulih hubungan suami isteri menemui jalan buntu. Itu pun sekiranya mempunyai sebab-sebab yang dibenarkan oleh syara’.
Terlebih dahulu rukun talaq ada 5 perkara iaitu:
Sighah
 (lafaz)
Isteri (orang yang dijatuhkan ke atasnya talaq )
Wilayah ( ditujukan talak pada tempatnya )
Qasad
 (diqasad lafaz talak pada makna )
Suami ( orang yang menjatuhkan talak )
Hukum asal kuasa talak adalah di tangan suami. Namun, di dalam Islam dibenarkan suami menyerahkan kuasa talak kepada isteri dengan syarat diizinkan oleh suami (suami membenarkan perkataan talak isterinya) dan berlaku pada ketika itu juga.
Imam as-Syirazi di dalam kitab al-Muhazzab menyatakan: “
Harus bagi suami menyerahkan kuasa talak kepada isteri atau mewakilkan kuasa talak kepada orang lain. Apabila diserahkan kuasa talak kepada isteri maka dibolehkan isteri menceraikan dirinya sendiri dengan syarat selama mana mereka berdua tidak berpisah dari majlis talak dan berkata perkara yang boleh menjatuhkan talak hanya dengan perkara disepakati oleh mereka berdua
”.
[2]
Namun berdosa hukumnya sekiranya seorang isteri meminta cerai daripada suaminya tanpa ada sebab-sebab yang munasabah yang dibenarkan oleh syara’.
Daripada Thauban RA, bahawa Rasulullah SAW bersabda:
أَيُّمَا امْرَأَةٍ سَأَلَتْ زَوْجَهَا طَلَاقًا مِنْ غَيْرِ بَأْسٍ فَحَرَامٌ عَلَيْهَا رَائِحَةُ الجَنَّةِ
Maksudnya:

“Mana-mana isteri yang meminta cerai daripada suaminya tanpa alasan maka haram baginya bau syurga.”
[3]
Syeikh Muhammad Hasan Abd al-Ghaffar di dalam kitabnya
al-Qawaid al-Fiqhiyah
[4]

menyatakan: Sekiranya perempuan itu meminta untuk ditalakkan tanpa alasan, ianya boleh menyebabkan kemudharatan terhadap suaminya, sedangkan kaedah menyatakan:
لاَ ضَرَرَ وَلاَ ضِرَارَ
Maksudnya:

Tidak boleh memberi mudharat dan tidak boleh membalas kemudharatan dengan kemudharatan
.
Kesimpulannya, Kami nyatakan bahawa
diharuskan seorang isteri meminta cerai daripada suami sekiranya terdapat sebab yang sah oleh syara’ dan memiliki alasan yang kuat
. Sekiranya tiada, maka haram dan berdosa seorang isteri meminta talak kepada suaminya.
Begitu juga hukumnya bagi pihak suami haram dan berdosa sekiranya menceraikan isteri tanpa sebab yang munasabah
. Namun perlu diingat bahawa talak merupakan jalan yang terakhir dipilih bukannya jalan keluar yang terawal.
Kami menasihatkan juga bahawa setiap perkara yang berlaku perlu perbincangan terlebih dahulu dan berusaha mencari orang tengah untuk menyelesaikan konflik rumah tangga yang berlaku. Setiap perkahwinan mempunyai konflik dan cabaran, namun sejauh mana seseorang itu menghadapinya hendaklah berpandukan kepada hukum syara’.
Wallahua`lam.
Bertarikh: 20 Januari 2022 bersamaan 17 Jamadil Akhir 1443H

[1]
 Riwayat Abu Dawud (2178) dan Ibn Majah (2018). Syeikh Syuaib al-Arnout menyatakan di dalam
Takhrij Sunan Abi Dawud
 (2178) bahawa para perawi bagi hadith ini
Thiqah
 tetapi hadith yang sebetulnya adalah
mursal.
[2]
 Lihat
al-Muhazzab,
2/81
[3]
 Riwayat al-Tirmidzi (1187). Hadith ini dinilai sahih berdasarkan kitab
Sahih al-Tirmidzi
 (1187)
[4]
 Lihat
Qawaid al-Fiqhiyyah baina al-Asolah wa al-Taujih,
 10/8


#3310: Surat Rasulullah SAW kepada Kisra Raja Parsi

Soalan:
Assalamualaikum Dato’ Seri. Boleh kisahkan tentang surat Rasulullah SAW kepada Raja Parsi yang bernama Kisra?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada waktu akhir tahun keenam Hijrah, Nabi Muhammad SAW menulis surat kepada beberapa raja di Arab dan sekitarnya. Tujuannya adalah untuk mengajak mereka masuk Islam. Di antara penguasa yang mendapat surat adalah Raja Kisra iaitu Raja Parsi. Kisra adalah sebutan untuk beberapa raja Parsi (kini Iran) dari Dinasti Sasaniyah.
Ketika ingin menulis surat-surat itu, Rasulullah SAW diberitahu bahawa para raja tidak akan menerima surat kecuali jika terdapat cop rasmi. Maka, Nabi Muhammad SAW pun membuat cop rasminya dari perak bertulis: “Muhammad Rasul Allah.” Tulisan ini terdiri atas tiga baris, Muhammad sebaris, Rasul sebaris, dan Allah sebaris.
Isi surat tersebut:
“Dengan nama Allah Yang Maha Pengasih lagi Penyayang. Daripada Muhammad SAW utusan Allah untuk Kisra, pembesar Persia. Sejahteralah kepada sesiapa yang mengikuti petunjuk dan beriman kepada Allah dan Rasul-Nya dan menyaksikan bahawa tiada Tuhan yang berhak disembah melainkan Allah yang satu dan tidak ada sekutu bagi-Nya, dan bahawa Muhammad adalah hamba-Nya dan Rasul-Nya.”
“Dan aku menyeru engkau dengan seruan Allah sesungguhnya aku adalah Rasul kepada manusia keseluruhannya, agar aku memberi peringatan bagi sesiapa yang hidup dan membenarkan perkataan ke atas orang-orang kafir, maka masuklah kamu ke dalam Islam nescaya engkau akan selamat, maka jika engkau enggan maka sesungguhnya ke atas engkau dosa majusi.”
Rasulullah SAW telah melantik Abdullah bin Huzafah al-Sahmi untuk membawa surat tersebut kepada Raja Parsi.  (Lihat
Kelengkapan Tarikh Nabi Muhammad II.
, hlm. 394). Al-Sahmi menyerahkannya kepada pembesar Bahrain. Namun, tidak dapat dipastikan sama ada pembesar Bahrain itu menguruskan seseorang yang lain untuk menyampaikannya kepada Kisra. Walaubagaimanapun, selepas Kisra membaca surat tersebut, lantas dikoyaknya dan dengan angkuh dia berkata, “Hamba yang hina dari kalangan rakyat jelataku berani menulis namanya sebelum namaku!” Apabila berita ini sampai kepada Rasulullah SAW, Baginda SAW bersabda:
مَزَّقَ اللَّهُ مُلْكَهُ
Maksudnya:
“Semoga Allah mengoyak kerajaannya.”
 (Lihat
I‘lam al-Sa’ilin ‘an Kutub Sayyid al-Mursalin
, hlm. 66;
Tarikh al-Islam
, 1/377;
Zad al-Ma‘ad
, 3/601;
al-Bidayah wa al-Nihayah
, 9/143)
Dan berlakulah sebagaimana yang disebut oleh Rasulullah SAW. (Lihat
Garis Masa Hayat al-Rasul
,
hlm. 158)
Sejarah Tumbangnya Kerajaan Parsi
Raja Kisra dibunuh dengan hina dina pada tahun 628 M oleh anaknya sendiri Syiruwaih. Setelah kematiannya, kerajaan Kisra terpecah-belah dan menjadi permainan di tangan anak-anak keluarga Istana.
Syiruwaih hanya hidup enam bulan saja dalam kurun empat tahun, singgahsananya digantikan oleh sepuluh raja. Tampuk pemerintahan tercabut hingga orang-orang berkumpul dan mengangkat Yazzdajir sebagai raja terakhir Bani Sasan.
Dialah orang yang menghadapi penyerangan tentara Islam yang menyebabkan runtuhnya pemerintahan Sasaniyah yang berjaya lebih dari empat abad lamanya sebelum musnah secara keseluruhan. (Lihat Abul Hasan Ali Al-Hasan Al-Nadwi,
Sirah Nabawiyyah, Sejarah Lengkap Nabi Muhammad
, Darul Manas, 2011).
Setelah itu tidak pernah ada lagi pemerintahan Sasaniyah, dan terjadilah apa yang diberitahu oleh Rasulullah SAW dengan Sabdanya: “Jika Kisra hancur, maka tidak ada Kisra setelahnya. (Lihat
al-Naisaburi,
 2236-2237).
Kami akhiri dengan doa:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam
al-Du’a
 (1436), al-Baihaqi dalam
al-Da’awat al-Kabir
 (269) dan al-Hakim dalam
al-Mustadrak
(6508)
Bertarikh: 28 September 2023 bersamaan 12 Rabiulawwal 1445


#3311: Surat Rasulullah SAW kepada Qaisar Maharaja Rom

Soalan:
Assalamualaikum Dato’ Seri. Boleh kisahkan sikap yang diambil oleh Maharaja Rom ketika menerima surat daripada Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara reaksi Qaisar terhadap surat tersebut ialah dia menghadiahkan kepada Dihyah bin Khalifah al-Kalbi (pembawa surat Rasulullah) dengan harta dan pakaian.
Diriwayatkan bahawa Abdullah bin Abbas R.Anhuma berkata: “Sesungguhnya Rasulullah SAW menulis surat kepada Qaisar untuk menyeru kepada Islam, dan Baginda mengutus suratnya kepada  Qaisar melalui Dihyah al-Kalbi, kemudian Rasulullah SAW memerintahkan kepadanya supaya menyerahkan surat itu kepada pembesar Basrah untuk diberi kepada Qaisar, Dan sesungguhnya ketika Qaisar diberi kemenangan daripada Allah SWT dalam menghadapi tentera Parsi, maka dia berjalan dari Hims hingga ke Iliya’ sebagai tanda syukur atas nikmat kemenangan yang diberikan Allah kepadanya, ketika surat Rasulullah SAW sampai kepada Qaisar, maka dia berkata ketika membacanya: ‘Carikan di sini untukku salah seorang daripada kalangan kaumnya, agar aku boleh bertanya kepada mereka berkenaan Rasulullah SAW.’” (Lihat
Sahih al-Bukhari
, hadith no. 2940)
Ibn Abbas berkata: Abu Sufyan bin Harb mengkhabarkan kepadanya bahawa Hercules telah mengutuskan orang untuk menjemput beliau bersama pengikutnya daripada golongan Quraisy. Mereka sedang melakukan aktiviti perdagangan di Syam. Peristiwa ini berlaku pada masa Rasulullah SAW mengadakan perjanjian damai dengan Abu Sufyan dan orang-orang kafir Quraisy. Mereka pun pergi mengadap Hercules yang sedang berada di Iliya’. Hercules menjemput mereka ke majlisnya. Pada ketika itu, beliau dikelilingi pembesar-pembesar Rom.
Lalu Qaisar bertanyakan kepadanya berkenaan ciri dan sifat-sifat Nabi akhir zaman. Beliau kemudian menceritakan berkenaan apa yang ditayakan oleh Qaisar berkenaan dengan sifat-sifat Nabi yang ingin diketahuinya.
Setelah diterangkan, Qaisar berkata: “Inilah sifat-sifat para Nabi, sesungguhnya aku telah mengetahui bahawa dia akan keluar, akan tetapi aku tidak mengetahui bahawa dia berasal dari kalangan kamu, sekiranya apa yang engkau katakan itu benar, maka telah hampir masa bahawa dia akan menguasai tanah yang berada di bawah tapak kakiku ini. Sekiranya ada harapan untukku untuk pergi menemuinya, maka aku akan berusaha bersungguh-sungguh untuk menemuinya, kalau aku berada di sampingnya maka aku akan mencuci kedua-dua kakinya (untuk berkhidmat kepadanya).”
Kemudian beliau meminta surat Rasulullah SAW yang dihantar oleh Baginda SAW melalui Dihyah al-Kalbi R.A kepada pembesar Basrah. Lalu dia menyerah-kannya kepada Hercules, maka dibacanya dan isinya berbunyi:
بِسْمِ اللَّهِ الرَّحْمَنِ الرَّحِيمِ، مِنْ مُحَمَّدٍ عَبْدِ اللَّهِ وَرَسُولِهِ، إِلَى هِرَقْلَ عَظِيمِ الرُّومِ، سَلاَمٌ عَلَى مَنِ اتَّبَعَ الهُدَى، أَمَّا بَعْدُ: فَإِنِّي أَدْعُوكَ بِدِعَايَةِ الإِسْلاَمِ، أَسْلِمْ تَسْلَمْ، وَأَسْلِمْ يُؤْتِكَ اللَّهُ أَجْرَكَ مَرَّتَيْنِ، وَإِنْ تَوَلَّيْتَ، فَعَلَيْكَ إِثْمُ الأَرِيسِيِّينَ وَ: {يَا أَهْلَ الكِتَابِ تَعَالَوْا إِلَى كَلِمَةٍ سَوَاءٍ بَيْنَنَا وَبَيْنَكُمْ، أَلَّا نَعْبُدَ إِلَّا اللَّهَ وَلاَ نُشْرِكَ بِهِ شَيْئًا، وَلاَ يَتَّخِذَ بَعْضُنَا بَعْضًا أَرْبَابًا مِنْ دُونِ اللَّهِ، فَإِنْ تَوَلَّوْا، فَقُولُوا اشْهَدُوا بِأَنَّا مُسْلِمُونَ
Maksudnya:
‘Dengan menyebut nama Allah Yang Maha Pengasih Lagi Maha Penyayang, dari Muhammad hamba Allah dan utusan-Nya, kepada Hercules, pembesar Rom, salam sejahtera bagi mereka yang mengikut petunjuk. Amma ba’d, Sesungguhnya aku mengajakmu dengan seruan Islam, hendaklah engkau masuk Islam maka engkau akan selamat, hendaklah engkau masuk Islam maka Allah akan memberikan kepada engkau pahala dua kali ganda, dan sekiranya engkau berpaling maka tanggunglah segala dosa Arissiyyin: “Katakanlah (wahai Muhammad): ‘Wahai Ahli Kitab, marilah kepada satu Kalimah yang bersamaan antara kami dengan kamu, iaitu kita semua tidak menyembah melainkan Allah, dan kita tidak sekutukan denganNya sesuatu pun; dan jangan pula sebahagian dari kita mengambil akan sebahagian yang lain untuk dijadikan tuhan-tuhan yang dipuja dan didewa-dewakan selain dari Allah.’ Kemudian jika mereka (Ahli Kitab itu) berpaling (enggan menerimanya) maka katakanlah kepada mereka: Saksikanlah kamu bahawa sesungguhnya kami adalah orang-orang Islam.”[Surah Ali ‘Imran: 64].’”
Abu Sufyan berkata: “Ketika dia selesai segala ucapannya maka mulalah kedengaran dengan kuat suara para pembesar Rom yang berada di sekeliling Qaisar dengan banyaknya bunyi bising dan pekikan dari mereka. Aku tidak mengetahui apa yang mereka katakan, dan kami diperintahkan supaya dikeluarkan.
Dalam riwayat lain diceritakan bahawa, Hercules berangkat ke Hims, tetapi sebelum tiba di Hims, surat balasan dari sahabatnya telah tiba kepadanya terlebih dahulu, surat yang menyatakan bersetuju dengan pendapat Hercules tentang kemunculan Nabi SAW dan bahawa Baginda SAW benar-benar seorang Nabi. Maka, Hercules memerintahkan para pembesar Rom untuk hadir ke istananya di Hims. Kemudian beliau mengarahkan agar pintu-pintu istana ditutup, lalu beliau naik ke tempat yang tinggi dan berucap: “Wahai sekalian bangsa Rom, adakah kamu hendak berjaya dan mendapat petunjuk? Adakah kamu mahu kerajaanmu terus kekal? Kalau begitu, berilah taat setiamu kepada Nabi ini?”
Sebaik sahaja mereka mendengar ucapan Hercules, mereka lari bagaikan keldai liar dan terus berkejaran ke pintu tetapi pintu-pintu didapati telah terkunci. Melihat keadaan mereka yang melarikan diri dan merasakan tiada harapan untuk mereka akan beriman, beliau berkata: “Kembalikan mereka kepadaku.” Selanjutnya beliau berkata: “Sebenarnya aku berkata demikian untuk menguji keteguhan kamu di atas agamamu dan ia telah pun aku lihat.” Mereka pun bersujud di hadapannya dan berpuas hati dengannya. Demikianlah akhir kisah Hercules. (Lihat Sahih al-Bukhari, hadith no. 7 dan 2941) (Lihat
Garis Masa Hayat al-Rasul
,
hlm. 160-161)
Kami akhiri dengan doa:
اللَّهُمَّ أَلْهِمْنِي رُشْدِي، وَأَعِذْنِي مِنْ شَرِّ نَفْسِي
Maksudnya:
“Wahai Allah! Ilhamkanlah kepadaku kecerdasan dan petunjuk serta lindungilah aku daripada kejahatan nafsuku.”
Riwayat al-Tirmizi (3483), al-Tabarani dalam
al-Du’a
 (1393), al-Bazzar (3580) dan al-Baihaqi dalam
al-Asma’ wa al-Sifat
(894)
Bertarikh: 28 September 2023 bersamaan 12 Rabiulawwal 1445


#3312: Kisah Khalid al-Walid Memeluk Islam dan Jasanya Pada Islam

Soalan:
Assalamualaikum Dato’ Seri. Boleh terangkan kepada kami bagaimana Khalid bin al-Walid memeluk Islam dan latar belakangnya serta jasanya kepada Islam?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Khalid Al-Walid ialah salah seorang sahabat Rasulullah SAW dan juga general perang terhebat dalam sejarah Islam yang diberi gelaran “
Saifullah Al-Maslul
” yang membawa maksud pedang Allah yang terhunus. Beliau terkenal dengan kebijaksanaan dalam peperangan dan mengetuai tentera Islam ketika zaman Nabi Muhammad SAW dan juga zaman khalifah-khalifah Abu Bakar al-Siddiq dan Umar Al-Khattab.
Beliau ialah Abu Sulaiman Khalid bin al-Walid bin al-Mughirah bin Abdullah bin Umar bin Makhzum bin Yaqazah bin Ka‘ab al-Qurasyi al-Makhzumi al-Makki. Beliau juga ialah anak saudara kepada Ummul Mukminin Maimunah binti al-Harith. Beliau merupakan salah seorang pemuka Quraisy yang dihormati pada masa Jahiliyyah. Beliau memeluk agama Islam pada tahun 7 Hijrah selepas peperangan Khaibar dan ada juga yang berpendapat pada tahun sebelumnya lagi. Beliau berhijrah sebagai seorang Muslim pada bulan Safar tahun 8 Hijrah. Beliau digelar sebagai pedang Allah (
Saifullah
). Gelaran tersebut diberikan oleh Nabi SAW kepadanya, sebagaimana sabda Baginda:
إِنَّ خَالِداً سَيْفٌ سَلَّهُ اللهُ عَلَى المُشْرِكِيْنَ
Maksudnya:
“Sesungguhnya Khalid adalah pedang Allah yang dihunuskan kepada orang Musyrikin.”
Beliau menyertai peperangan Mu’tah, dan dalam peperangan tersebut tiga orang panglima lantikan Rasulullah SAW telah terkorban iaitu Zaid, Jaafar dan Ibn Rawahah, lalu tinggallah tentera Islam dalam keadaan tiada panglima untuk memimpin mereka. Dengan serta-merta, Khalid mengambil alih sebagai panglima yang memimpin mereka, mengambil panji, lalu menyerang musuh, dan tentera Islam telah memperoleh kemenangan. (Lihat Siyar A‘lam al-Nubala’, 1/366).
Sehinggakan Abu Bakar al-Siddiq pernah menyentuh perihal kehebatan Khalid bin al-Walid:
وَاللَّهِ لأُنْسِيَنَّ الرُّومَ وَسَاوِسَ الشَّيْطَانِ بِخَالِدِ بْنِ الْوَلِيدِ
Maksudnya:
“Demi Allah, Rom akan dilupakan, mereka dihantui kesangsian dengan kelibat Khalid al-Walid.”
 (Lihat
Tarikh al-Tabari
, 3/408)
‘Amr bin al-’As menceritakan bahawa tatkala Allah SWT memasukkan Islam ke dalam hatinya, dia pergi bertemu Rasulullah SAW untuk masuk Islam di hadapannya. Ketika itu, ‘Amr R.A berkata: “Aku bertemu Khalid bin al-Walid R.A beberapa ketika sebelum peristiwa pembukaan kota Makkah. Ketika itu, dia datang dari arah Makkah. Lalu aku bertanya: ‘Hendak ke mana wahai Abu Sulaiman?’ Dia menjawab: ‘Demi Allah, telah jelaslah kini jalan itu. Orang itu (Nabi Muhammad SAW) sungguh seorang Nabi. Demi Allah, aku akan pergi dan masuk Islam. Jika tidak, bilakah lagi?’ Lalu aku berkata: ‘Demi Allah, aku juga tidak datang melainkan untuk masuk Islam.’ Lalu kami berdua datang ke Madinah untuk menemui Rasulullah SAW. Khalid al-Walid terlebih dahulu maju, lalu masuk Islam dan berbai‘ah. Kemudian aku mendekati dan berkata: ‘Wahai Rasulullah, sesungguhnya aku berbai‘ah kepadamu. Semoga diampunkan dosaku yang telah lalu.’ Lalu Rasulullah SAW bersabda: ‘Wahai ‘Amr, berbai‘ahlah! Sesungguhnya Islam itu menghapuskan apa yang sebelumnya, dan sesungguhnya hijrah menghapuskan apa yang sebelumnya.’ Lalu aku berbai‘ah kepadanya, dan kemudian memohon diri.” (Riwayat Imam Ahmad dalam
al-Musnad
, 4/198; al-Baihaqi dalam
al-Sunan al-Kubra
, 9/123; al-Hakim dalam
al-Mustadrak
, 3/454. Dinilai sebagai hasan dalam
Irwa’ al-Ghalil
, 5/122)
Al-Zahabi menyebut, beliau hidup selama 60 tahun. Beliau telah membunuh sekumpulan pahlawan, tetapi beliau meninggal dunia di atas tempat tidurnya, Maka tidak tenanglah mata orang-orang yang pengecut (kerana kematian tetap boleh sampai kepada mereka di mana sahaja). Khalid R.A meninggal dunia di kota Hims pada tahun 21 Hijrah. Namun, ada yang berpendapat, beliau meninggal dunia di Madinah Munawwarah. (Lihat
Siyar A‘lam al-Nubala’
, 1/366-367;
al-Isabah fi Tamyiz al-Sahabah
, 2/215). (Lihat
Garis Masa Hayat al-Rasul
,
hlm. 162)
Khalid bin Walid dilahirkan pada tahun 585 masihi di Mekah kepada pasangan bernama Walid bin al-Mughira, seorang ketua dari bani Makhzum (bangsa Quraisy) dan ibunya bernama Lubabah binti al-Harith. Beliau mempunyai pertalian yang agak rapat dengan Nabi Muhammad SAW kerana ibunya dan isteri Rasulullah SAW, Maimunah binti al-Harith merupakan saudara kandung. Beliau juga merupakan sepupu kepada Saidina Umar bin Khattab dan kedua-dua mereka mempunyai wajah yang mirip. Tubuh beliau sangat tinggi, badan yang kuat, bahu yang lebar dan berjanggut tebal di wajahnya.
Selepas dilahirkan, beliau dihantar kepada suku Badui, sebagai tradisi kaum Quraisy ketika itu. Pada usia 6 tahun beliau kembali semula ke Mekah. Sejak kecil lagi Saidina Khalid sudah menunjukkan kekuatannya, seperti contoh dalam bergusti. Beliau pernah bergusti dengan Saidina Umar sehingga mematahkan kaki sepupunya itu.
Berasal dari Bani Makhzum, satu kaum yang pandai dalam peperangan dan merupakan antara penunggang kuda yang mahir dan terhebat di Semenanjung Arab. Ketika masih kecil beliau sudah mempelajari cara menunggang kuda dan merperkasa kemahiran bersenjata seperti tombak, lembing busur dan juga pedang.
Pada tahun 628, sebuah perjanjian telah dimeterai oleh orang Islam dan kaum Quraiys Makkah yang diberi nama Perjanjian Hudaibiyah. Perjanjian itu adalah untuk mendamaikan kedua-dua pihak serta mengisytihar gencatan senjata selama 10 tahun. Hati Saidina Khalid dari awal tidak menyukai perbuatan menyembah berhala dan oleh kerana otaknya yang bijak, beliau menganggap perbuatan itu tidak masuk akal.
Nabi Muhammad yang amat sukakan Khalid kerana kepintaran dan ketangkasannya dalam peperangan menginginkan beliau untuk memeluk Islam. Ketika Nabi Muhammad SAW bersama Walid Bin Walid iaitu abang kepada Saidina Khalid, baginda berkata kepada Walid : “Seseorang seperti Khalid tidak boleh lari lama daripada Islam, dia pasti akan tertarik pada Islam”. Abangnya yang menyimpan apa yang diucapkan oleh Rasulullah SAW kemudiannya mengutuskan sepucuk surat kepada Khalid dan mengajaknya untuk memeluk Islam sepertinya.
Membaca surat itu, Khalid mengajak teman semasa kecilnya Ikrimah bin Abu Jahal untuk berbicara mengenai hal itu, namun ditentang niatnya. Kemudian Abu Sufyan pula mengancam Khalid dengan mahu menyerangnya dengan penuh berang namun dihalang oleh Ikrimah seraya berkata “Sabar wahai Abu Sufyan, kemarahanmu ini mungkin akan mendorong aku juga untuk bersama-sama Muhammad. Khalid bebas untuk memilih apa jua agama yang diingininya,”. Lalu Khalid menjawab “Demi Allah sama ada orang suka atau tidak, sesungguhnya dia adalah benar.”
Pada tahun 629 M, Khalid al-Walid yang dalam perjalanannya ke Madinah bertemu dengan Amru al-As dan Uthman bin Talha yang juga menuju ke Madinah untuk memeluk Islam. 31 Mei 629, mereka tiba di Madinah dan lantas terus menuju ke rumah Nabi Muhammad SAW dan Khalid disambut oleh abangnya Walid bin Walid dan memeluk Islam.
Pencapaian terbesar beliau dalam kariernya sebagai seorang panglima perang adalah apabila beliau berjaya mengalahkan pasukan Rom dan Parsi dalam masa tiga tahun sahaja. Dalam Peperangan Yarmuk yang bermula daripada cebisan dan sambungan daripada peperangan Mu’tah, yang diterajui oleh Khalid al-Walid, tentera Islam berjaya mengalahkan tentera Kerajaan Romawi Timur (Byzantine-Rom) yang merupakan sebuah kerajaan yang tersangat kuat ketika itu.
Peperangan berat sebelah yang mana tentera Romawi memiliki senjata yang lengkap dan tentera yang terlalu besar bezanya dengan jumlah tentera Islam. Menurut sumber Islam, tentera Muslimin ketika itu hanya berjumlah 45,000 orang berbanding tentera Romawi yang berjumlah lebih kurang 240,000 orang, nisbah 1:5. Namun, walaupun dengan kelengkapan yang cukup, pengalaman perang yang hebat serta tentera yang ramai, kemenangan tetap berpihak kepada tentera Islam dengan izin Allah S.W.T yang dipimpin oleh Khalid al-Walid.
Menurut beberapa sejarawan, pertempuran ini dianggap sebagai salah satu pertempuran terpenting dalam sejara dunia kerana ia menandakan sebuah gelombang pertama penaklukan kerajaan Islam di luar Arab. Dengan penaklukan ini, empayar Islam masuk dengan laju sekali ke Palestin, Syria, dan Mesopotamia yang mana rakyatnya beragama Kristian.
Pada tahun 21 Hijrah, Khalid Al Walid telah jatuh sakit. Panglima terulung yang hebat ini menangis ketika terbaring di katilnya kerana hajatnya untuk mati syahid di medan perang tidak kesampaian. Beliau menghembuskan nafas terakhir ketika berusia 55 tahun. Beliau hanya meninggalkan seekor kuda dan pedang yang pernah digunakannya di medan perang.
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 28 September 2023 bersamaan 12 Rabiulawwal 1445


#3313: Kisah Perkahwinan Rasulullah SAW Dengan Safiyyah

Soalan:
Assalamualaikum Dato’ Seri. Bilakah berlakunya perkahwinan Rasulullah SAW dengan Safiyyah dan bagaimana kisahnya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pernikahan Rasulullah SAW dengan Safiyyah R.Anha berlangsung pada tahun 7 Hijrah. Dikatakan beliau ketika itu berumur 17 tahun. (Lihat
Tarh al-Tathrib
, 1/146).
Kisah pernikahan Rasulullah SAW dengan Safiyyah R.Anha dan pembebasan Safiyyah sebagai maharnya turut direkodkan oleh Imam al-Bukhari dalam kitab sahihnya. Hal ini adalah sebagaimana riwayat daripada Anas bin Malik R.A, katanya: Bahawa Rasulullah SAW berangkat ke Khaibar untuk berperang. Kami kemudian menunaikan solat Subuh di Khaibar pada awal subuh. Selepas itu, Nabi SAW dan Abu Talhah menaiki kenderaan masing-masing. Aku pula membonceng kenderaan Abu Talhah. Nabi SAW lalu melewati jalan sempit di Khaibar.
Ketika itu lututku betul-betul menyentuh paha Nabi SAW. Kemudian Baginda menyingkap kain izarnya (kain yang menutupi bahagian bawah pinggang) dari pahanya hingga aku melihat putihnya paha Nabi SAW. Setelah masuk ke Khaibar, Baginda SAW pun mengucapkan: ‘Allahu Akbar, musnahlah Khaibar. Sesungguhnya kami apabila turun dalam kawasan sesuatu kaum, sudah tentu buruklah (nahaslah) hari orang-orang yang tidak mengendahkan amaran yang telah diberikan.’ Nabi SAW mengucapkannya sebanyak tiga kali.”
Perawi berkata: “Orang ramai (penduduk Khaibar) keluar untuk melakukan kerja mereka masing-masing. Apabila menyedari mereka telah dikepung, mereka terus berkata: ‘Muhammad.’” ‘Abd al-Aziz menyebut: Sebahagian rakan-rakan kami (yang turut meriwayatkan hadith daripada Anas) berkata: “Muhammad bersama tenteranya.” Anas berkata: “Kami dapat menakluk Khaibar dengan kekerasan (peperangan). (Setelah kemenangan dicapai), maka dikumpulkanlah orang-orang tawanan.
Pada ketika itu datanglah Dihyah al-Kalbi R.A. Dia berkata kepada Nabi SAW: ‘Wahai Nabi Allah, berikanlah kepadaku seorang hamba perempuan daripada tawanan ini.’ Nabi SAW bersabda: ‘Pergilah dan ambil seorang hamba perempuan.’ Dihyah pun mengambil Safiyyah binti Huyai.  Lalu terus datang seorang lelaki kepada Nabi SAW sambil berkata: ‘Wahai Nabi Allah! Engkau telah berikan kepada Dihyah, Safiyyah binti Huyai. (Dia itu) bangsawan suku Quraizah dan suku Nadhir. Dia tidak sesuai kecuali untukmu sahaja.’
Maka Nabi SAW bersabda: ‘Panggillah Dihyah.’ Maka Dihyah pun datang membawanya. Setelah Nabi SAW melihatnya, Baginda SAW bersabda kepada Dihyah: ‘Ambillah seorang hamba perempuan yang lain daripada kalangan tawanan ini.’” Anas berkata: “Selepas itu, Nabi SAW pun memerdekakan Safiyyah dan mengahwininya. Lalu Thabit bertanya kepada Anas: ‘Wahai Abu Hamzah (Anas), apakah mas kahwin yang diberikan oleh Nabi SAW kepadanya?’ Anas menjawab: ‘Dirinya sendiri sebagai mas kahwin. Nabi SAW telah memerdekakannya dan mengahwininya.’
Dalam perjalanan pulang dari Khaibar, Ummu Sulaim telah menghias Safiyyah untuk Nabi SAW. Pada malam harinya, dia menghantarkan Safiyyah kepada Nabi SAW. Maka selesailah malam pengantin Nabi SAW. Kemudian, Baginda SAW bersabda sambil menghamparkan alas makan daripada kulit: ‘Sesiapa yang ada apa-apa (makanan), bawalah ke mari.’ Maka ada yang membawa buah tamar, ada pula yang membawa minyak sapi.” ‘Abd al-‘Aziz berkata: “Aku rasa Anas telah menyebut sawiq (tepung goreng).” Anas berkata : “Mereka pun menyediakan hais (iaitu campuran tamar, minyak sapi, keju yang diuli dan dicampur tepung goreng) hingga jadilah jamuan makanan untuk walimah Rasulullah SAW.” [Riwayat al-Bukhari (371)] (Lihat
Garis Masa Hayat al-Rasul
,
hlm. 166-167)
Safiyyah bin Huyai bin Akhtab bin Sa‘nah
[1]
 bin Tha‘labah bin ‘Ubaid bin Ka‘ab bin Abu Habib. Beliau berasal daripada keturunan Yahudi Bani al-Nadhir. Beliau adalah cucu kepada Lawi bin Nabi Allah Isra’il bin Ishaq bin Ibrahim A.S (iaitu Nabi Ya‘qub). Kemudian, beliau juga daripada keturunan Nabi Harun bin ‘Imran, adik-beradik kepada Nabi Musa A.S. (Lihat
al-Isabah fi Tamyiz al-Sahabah
, 8/210;
Siyar A‘lam al-Nubala’
, 2/231).
Pada asalnya, Safiyyah R.Anha merupakan isteri kepada Salam bin Abu al-Huqaiq.
[2]
 Setelah itu, beliau dikahwini pula oleh Kinanah bin Abu al-Huqaiq. Kedua-dua mereka adalah penyair  Yahudi pada zaman itu. Kinanah terbunuh dalam peperangan Khaibar, manakala Safiyyah pula menjadi tawanan perang dan berada di bawah tawanan Dihyah al-Kalbi. Kemudian, dikatakan kepada Nabi SAW bahawasanya Safiyyah R.Anha tidak layak berada di bawah milik sesiapapun melainkan Rasulullah SAW. Maka, Baginda SAW telah mengambilnya daripada Dihyah dan menggantikan kepadanya tujuh orang hamba. Kemudian, setelah tamat tempoh ‘iddah Safiyyah R.Anha, Baginda SAW telah berkahwin dengannya dan menjadikan pembebasannya sebagai mahar. (Lihat
Siyar A‘lam al-Nubala’
, 2/231-232).
Pernikahan Rasulullah SAW dengan Safiyyah R.Anha berlangsung pada tahun 7 Hijrah. Dikatakan beliau ketika itu berumur 17 tahun. (Lihat
Tarh al-Tathrib
, 1/146). Kisah pernikahan Rasulullah SAW dengan Safiyyah R.Anha dan pembebasan Safiyyah sebagai maharnya turut direkodkan oleh Imam al-Bukhari dalam kitab sahihnya. Hal ini adalah sebagaimana riwayat daripada Anas bin Malik R.A bahawa:
أَنَّ رَسُولَ اللهِ صَلَّى اللهُ عَلَيْهِ وَسَلَّمَ غَزَا خَيْبَرَ، فَصَلَّيْنَا عِنْدَهَا صَلاَةَ الغَدَاةِ بِغَلَسٍ، فَرَكِبَ نَبِيُّ اللهِ صَلَّى اللهُ عَلَيْهِ وَسَلَّمَ وَرَكِبَ أَبُو طَلْحَةَ، وَأَنَا رَدِيفُ أَبِي طَلْحَةَ، فَأَجْرَى نَبِيُّ اللهِ صَلَّى اللهُ عَلَيْهِ وَسَلَّمَ فِي زُقَاقِ خَيْبَرَ، وَإِنَّ رُكْبَتِي لَتَمَسُّ فَخِذَ نَبِيِّ اللهِ صَلَّى اللهُ عَلَيْهِ وَسَلَّمَ، ثُمَّ حَسَرَ الإِزَارَ عَنْ فَخِذِهِ حَتَّى إِنِّي أَنْظُرُ إِلَى بَيَاضِ فَخِذِ نَبِيِّ اللهِ صَلَّى اللهُ عَلَيْهِ وَسَلَّمَ، فَلَمَّا دَخَلَ القَرْيَةَ قَالَ: اللهُ أَكْبَرُ خَرِبَتْ خَيْبَرُ ، إِنَّا إِذَا نَزَلْنَا بِسَاحَةِ قَوْمٍ {فَسَاءَ صَبَاحُ المُنْذَرِينَ}. قَالَهَا ثَلاَثًا، قَالَ: وَخَرَجَ القَوْمُ إِلَى أَعْمَالِهِمْ، فَقَالُوا: مُحَمَّدٌ، قَالَ عَبْدُ العَزِيزِ: وَقَالَ بَعْضُ أَصْحَابِنَا: وَالخَمِيسُ – يَعْنِي الجَيْشَ – قَالَ: فَأَصَبْنَاهَا عَنْوَةً، فَجُمِعَ السَّبْيُ، فَجَاءَ دِحْيَةُ الكَلْبِيُّ رَضِيَ اللهُ عَنْهُ، فَقَالَ: يَا نَبِيَّ اللهِ، أَعْطِنِي جَارِيَةً مِنَ السَّبْيِ، قَالَ: «اذْهَبْ فَخُذْ جَارِيَةً»، فَأَخَذَ صَفِيَّةَ بِنْتَ حُيَيٍّ، فَجَاءَ رَجُلٌ إِلَى النَّبِيِّ صَلَّى اللهُ عَلَيْهِ وَسَلَّمَ فَقَالَ: يَا نَبِيَّ اللهِ، أَعْطَيْتَ دِحْيَةَ صَفِيَّةَ بِنْتَ حُيَيٍّ، سَيِّدَةَ قُرَيْظَةَ وَالنَّضِيرِ، لاَ تَصْلُحُ إِلَّا لَكَ، قَالَ: «ادْعُوهُ بِهَا» فَجَاءَ بِهَا، فَلَمَّا نَظَرَ إِلَيْهَا النَّبِيُّ صَلَّى اللهُ عَلَيْهِ وَسَلَّمَ قَالَ: «خُذْ جَارِيَةً مِنَ السَّبْيِ غَيْرَهَا»، قَالَ: فَأَعْتَقَهَا النَّبِيُّ صَلَّى اللهُ عَلَيْهِ وَسَلَّمَ وَتَزَوَّجَهَا، فَقَالَ لَهُ ثَابِتٌ: يَا أَبَا حَمْزَةَ، مَا أَصْدَقَهَا؟ قَالَ: نَفْسَهَا، أَعْتَقَهَا وَتَزَوَّجَهَا، حَتَّى إِذَا كَانَ بِالطَّرِيقِ، جَهَّزَتْهَا لَهُ أُمُّ سُلَيْمٍ، فَأَهْدَتْهَا لَهُ مِنَ اللَّيْلِ، فَأَصْبَحَ النَّبِيُّ صَلَّى اللهُ عَلَيْهِ وَسَلَّمَ عَرُوسًا، فَقَالَ: «مَنْ كَانَ عِنْدَهُ شَيْءٌ فَلْيَجِئْ بِهِ» وَبَسَطَ نِطَعًا، فَجَعَلَ الرَّجُلُ يَجِيءُ بِالتَّمْرِ، وَجَعَلَ الرَّجُلُ يَجِيءُ بِالسَّمْنِ، قَالَ: وَأَحْسِبُهُ قَدْ ذَكَرَ السَّوِيقَ، قَالَ: فَحَاسُوا حَيْسًا، فَكَانَتْ وَلِيمَةَ رَسُولِ اللهِ صَلَّى اللهُ عَلَيْهِ وَسَلَّمَ.
Maksudnya:
 “
Rasulullah SAW berangkat ke Khaibar untuk berperang. Kami kemudian menunaikan solat Subuh di Khaibar pada awal subuh. Selepas itu, Nabi SAW dan Abu Talhah menaiki kenderaan masing-masing. Aku pula membonceng kenderaan Abu Talhah. Nabi SAW lalu melewati jalan sempit di Khaibar. Ketika itu lututku betul-betul menyentuh paha Nabi SAW. Kemudian Baginda menyingkap kain izarnya (kain yang menutupi bahagian bawah pinggang) dari pahanya hingga aku melihat putihnya paha Nabi SAW. Setelah masuk ke Khaibar, Baginda SAW pun mengucapkan: ‘Allahu Akbar, musnahlah Khaibar. Sesungguhnya kami apabila turun dalam kawasan sesuatu kaum, sudah tentu buruklah (nahaslah) hari orang-orang yang tidak mengendahkan amaran yang telah diberikan.’ Nabi SAW mengucapkannya sebanyak tiga kali.” Perawi berkata: “Orang ramai (penduduk Khaibar) keluar untuk melakukan kerja mereka masing-masing. Apabila menyedari mereka telah dikepung, mereka terus berkata: ‘Muhammad.’” ‘Abd al-Aziz menyebut: Sebahagian rakan-rakan kami (yang turut meriwayatkan hadith daripada Anas) berkata: “Muhammad bersama tenteranya.” Anas berkata: “Kami dapat menakluk Khaibar dengan kekerasan (peperangan). (Setelah kemenangan dicapai), maka dikumpulkanlah orang-orang tawanan. Pada ketika itu datanglah Dihyah al-Kalbi R.A. Dia berkata kepada Nabi SAW: ‘Wahai Nabi Allah, berikanlah kepadaku seorang hamba perempuan daripada tawanan ini.’ Nabi SAW bersabda: ‘Pergilah dan ambil seorang hamba perempuan.’ Dihyah pun mengambil Safiyyah binti Huyai.  Lalu terus datang seorang lelaki kepada Nabi SAW sambil berkata: ‘Wahai Nabi Allah! Engkau telah berikan kepada Dihyah, Safiyyah binti Huyai. (Dia itu) bangsawan suku Quraizah dan suku Nadhir. Dia tidak sesuai kecuali untukmu sahaja.’ Maka Nabi SAW bersabda: ‘Panggillah Dihyah.’ Maka Dihyah pun datang membawanya. Setelah Nabi SAW melihatnya, Baginda SAW bersabda kepada Dihyah: ‘Ambillah seorang hamba perempuan yang lain daripada kalangan tawanan ini.’” Anas berkata: “Selepas itu, Nabi SAW pun memerdekakan Safiyyah dan mengahwininya. Lalu Thabit bertanya kepada Anas: ‘Wahai Abu Hamzah (Anas), apakah mas kahwin yang diberikan oleh Nabi SAW kepadanya?’ Anas menjawab: ‘Dirinya sendiri sebagai mas kahwin. Nabi SAW telah memerdekakannya dan mengahwininya.’ Dalam perjalanan pulang dari Khaibar, Ummu Sulaim telah menghias Safiyyah untuk Nabi SAW. Pada malam harinya, dia menghantarkan Safiyyah kepada Nabi SAW. Maka selesailah malam pengantin Nabi SAW. Kemudian, Baginda SAW bersabda sambil menghamparkan alas makan daripada kulit: ‘Sesiapa yang ada apa-apa (makanan), bawalah ke mari.’ Maka ada yang membawa buah tamar, ada pula yang membawa minyak sapi.” ‘Abd al-‘Aziz berkata: “Aku rasa Anas telah menyebut sawiq (tepung goreng).” Anas berkata : “Mereka pun menyediakan hais (iaitu campuran tamar, minyak sapi, keju yang diuli dan dicampur tepung goreng) hingga jadilah jamuan makanan untuk walimah Rasulullah SAW.
”
Riwayat al-Bukhari (371)
Selain daripada itu, Safiyyah R.Anha ada meriwayatkan hadith daripada Nabi SAW. Di antara mereka yang meriwayatkan hadith daripadanya ialah Ali bin al-Husain, Ishaq bin Abdullah bin al-Harith, Kinanah iaitu maulanya, begitu juga maulanya yang lain iaitu Yazid bin Mut‘ib, dan Zain al-‘Abidin Ali bin al-Husain. (Lihat
al-Isabah fi Tamyiz al-Sahabah
, 8/212;
Siyar A‘lam al-Nubala’
, 2/232).
Tambahan lagi, menurut Imam al-Zahabi, Safiyyah binti Huyai R.Anha adalah seorang yang mulia, cerdik, mempunyai kedudukan, memiliki kecantikan dan kuat berpegang kepada agama. Semoga Allah meredhainya. (Lihat
Siyar A‘lam al-Nubala’
, 2/232).
Bahkan Rasulullah SAW pernah membenarkan bahawa Safiyyah R.Anha ialah orang yang berkata benar. Hal ini dapat dilihat melalui kisah yang dinukilkan oleh al-Hafiz Ibn Hajar dengan sanad yang hasan daripada Ibn Sa‘ad, daripada Zaid bin Aslam, katanya: “Para isteri Nabi SAW berkumpul dengan Baginda ketika Baginda sakit, yang mana sakit itu akhirnya membawa kepada kewafatan Baginda. Kemudian, Safiyyah binti Huyai R.Anha berkata: ‘Sesungguhnya aku, demi Allah, wahai Nabi Allah, berharap dapat menanggung kesakitan yang ditanggung olehmu.’ Maka isteri-isteri Baginda yang lain seolah-olah memperlekeh Safiyyah dan Baginda nampak perbuatan mereka itu. Lalu Baginda bersabda: ‘Kamu berkumurlah.’ Mereka (para isteri nabi) bertanya: ‘Kena berkumur disebabkan oleh apa?’ Baginda menjawab: ‘Kerana kutukan kamu terhadapnya (Safiyyah). Demi Allah, sesungguhnya Safiyyah bercakap benar.’” (Lihat
al-Isabah fi Tamyiz al-Sahabah
, 8/212).
Selain daripada itu, di antara kelebihan Safiyyah R.Anha juga ialah beliau memiliki nasab yang mulia dan berasal daripada keturunan nabi. Terdapat riwayat daripada Anas bin Malik R.A, katanya:
بلغَ صفيَّةَ أنَّ حفصةَ قالت: بنتُ يهودِيٍّ فبكت فدخلَ عليها النَّبيُّ ﷺ وهيَ تبكي فقالَ: ما يبكيكِ قالتْ: قالتْ لي حفصةُ: إنِّي بنتُ يهوديٍّ فقالَ النَّبيُّ ﷺ: وإنَّكِ لابنةُ نَبِيٍّ وإنَّ عمَّكِ لنبيٌّ وإنَّكِ لتحتَ نبيٍّ ففيمَ تفخرُ عليكِ ثمَّ قالَ: اتَّقي اللَّهَ يا حفصةُ
Maksudnya:
“
Telah sampai khabar kepada Safiyyah bahawa Hafsah berkata: ‘Safiyyah itu anak perempuan berketurunan Yahudi.’ Maka Safiyyah pun menangis. Lalu Nabi SAW masuk menemuinya dan ketika itu beliau sedang menangis. Baginda pun bertanya: ‘Apa yang membuatmu menangis?’ Beliau menjawab: ‘Hafsah berkata kepadaku bahawasanya sesungguhnya aku anak perempuan Yahudi.’ Nabi SAW pun bersabda: ‘Sesungguhnya kamu anak seorang Nabi, ayah saudaramu juga seorang nabi, dan kamu juga isteri seorang nabi. Jadi, apa yang dia hendak banggakan ke atasmu?’ Kemudian Baginda bersabda lagi: ‘Bertakwalah kepada Allah, wahai Hafsah.’
”
Riwayat al-Tirmizi (3894); Ahmad (12415); al-Nasa’i dalam
al-Sunan al-Kubra
 (8919) dengan sedikit perbezaan lafaz. Imam al-Tirmizi menyatakan hadith ini,
hasan sahih gharib
.
Para ulama berbeza pendapat mengenai tarikh kewafatan Ummul Mukminin Safiyyah binti Huyai R.Anha. Ada yang berpendapat, beliau  meninggal dunia pada tahun 36 Hijrah. Ini merupakan pendapat Ibn Hibban dan Ibn Mandah. Ada juga yang berpendapat, beliau wafat pada tahun 50 Hijrah. Ini merupakan pendapat al-Waqidi dan al-Hafiz Ibn Hajar cenderung kepada pendapat ini. Begitu juga Ibn ‘Abd al-Bar menyatakan, Safiyyah R.Anha meninggal dunia pada bulan Ramadhan tahun 50 Hijrah, semasa pemerintahan Mu‘awiyah. Jenazah beliau dikebumikan di perkuburan Baqi‘ di Madinah.
Ibn Sa‘ad ada membawakan satu hadith daripada Umayyah
[3]
 binti Abu Qais al-Ghifariyyah dengan sanad yang terdapat di dalamnya perawi yang bernama al-Waqidi, katanya: “Aku mendengar Safiyyah berkata: ‘Aku belum lagi berusia 17 tahun ketika aku berkahwin dengan Rasulullah SAW.” Dia (al-Waqidi) berkata: “Safiyyah meninggal dunia pada tahun 52 Hijrah pada zaman pemerintahan Mu‘awiyah.” (Lihat
al-Isabah fi Tamyiz al-Sahabah
, 8/212;
Siyar A‘lam al-Nubala’
, 2/237-238;
al-Isti‘ab fi Ma‘rifah al-Ashab
, 4/1872;
Tarh al-Tathrib
, 1/146).
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
[1]
 Sebahagian ulama menamakannya sebagai Sa‘yah. (Lihat
 Siyar A‘lam al-Nubala’
, 2/231;
Usd al-Ghabah fi Ma‘rifah al-Sahabah
, 7/168)
[2]
 Al-Hafiz Ibn Hajar menyebutkan namanya ialah Salam bin Misykam. (Lihat
al-Isabah fi Tamyiz al-Sahabah
, 8/210).
[3]
 Dalam
 Siyar A‘lam al-Nubala’
 (2/237) menyebutkan ia adalah riwayat daripada Aminah binti Abu Qais.
Bertarikh: 28 September 2023 bersamaan 12 Rabiulawwal 1445


#3314: Rasulullah SAW Pernah Diracun

Soalan:
Assalamualaikum Dato’ Seri. Boleh terangkan kepada kami bagaimana Rasulullah SAW diracun dalam peristiwa Khaibar?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Setelah Rasulullah SAW selesai menakluki Khaibar dan keadaan kembali tenteram, seorang wanita bernama Zainab bin al-Harith menghadiahkan daging kambing yang dipanggang kepada Rasulullah SAW. Zainab merupakan isteri Sallam bin Misykam. Sebelum itu, dia bertanya orang tentang bahagian kambing yang paling disukai oleh Rasulullah SAW. Lalu diberitahu kepadanya bahawa Rasulullah SAW menyukai bahagian paha kambing.
Zainab meletakkan racun yang banyak pada bahagian paha daging kambing itu dan melumurkan racun di seluruh bahagian daging yang lain. Kemudian dia pergi membawa daging itu dan meletakkannya di hadapan Rasulullah SAW. Baginda SAW lalu mencapai paha kambing dan menjamahnya dengan satu kunyahan, tetapi tidak menelannya, sebaliknya Baginda terus meludahnya. Kemudian Rasulullah SAW berkata:
إِنَّ هَذَا الْعَظْمَ لَيُخْبِرُنِي أَنَّهُ مَسْمُومٌ
Maksudnya:
“Tulang ini memberitahuku bahawa ia dibubuh racun.”
Setelah Zainab dipanggil, dia pun mengaku meletakkan racun pada daging kambing itu. Rasulullah SAW bertanya, “Mengapa engkau melakukan begitu?” Zainab menjawab, “Saya berbicara sendiri sebelum melakukan perbuatan ini, bahawa jika dia (Nabi) ialah seorang raja, dapatlah saya berlapang diri daripadanya. Dan jika dia seorang Nabi, tentulah dia akan diberitahu.” Lalu Rasulullah SAW memaafkannya.
Ketika itu, yang duduk bersama-sama Rasulullah SAW ialah Bisyr bin al-Barra’ bin Ma’rur. Dia sempat memakan daging kambing itu, lalu meninggal dunia disebabkannya. Terdapat perbezaan riwayat sama ada Rasulullah SAW memaafkan Zainab atau membunuhnya. Namun, kesemua riwayat itu bersetuju mengatakan bahawa pada awalnya, Rasulullah SAW memaafkan Zainab. Namun, apabila Bisyr meninggal dunia kerana memakan daging kambing itu, maka wanita itu dibunuh sebagai pembalasan qisas terhadapnya. (Lihat
Zad al-Ma’ad
, 2/139;
Fath al-Bari
, 7/497;
al-Sirah al-Nabawiyyah
 oleh Ibn Hisyam, 2/337; seperti dalam
al-Rahiq al-Makhtum
, hlm. 558-559)
Rasulullah SAW wafat tiga tahun selepas peristiwa Baginda SAW memakan daging kambing yang telah diracun itu. Perkara ini disebutkan Ibn al-Qayyim, katanya: “Bahawa sesungguhnya Nabi SAW memakan daging (yang diracun) tersebut dan Baginda SAW hidup selama tiga tahun (selepas peristiwa tersebut) sehingga Baginda SAW sakit dan wafat disebabkannya.” (Lihat
Zad al-Ma’ad
, 3/298)
Di dalam hadith ada diceritakan berkaitan kesakitan yang dirasai oleh Nabi SAW apabila Baginda SAW hampir wafat iaitu seakan-akan urat Baginda SAW terputus Hal ini berdasarkan kepada riwayat daripada Aisyah R.anha, beliau berkata:
كَانَ النَّبِيُّ صَلَّى اللهُ عَلَيْهِ وَسَلَّمَ يَقُولُ فِي مَرَضِهِ الَّذِي مَاتَ فِيهِ: يَا عَائِشَةُ مَا أَزَالُ أَجِدُ أَلَمَ الطَّعَامِ الَّذِي أَكَلْتُ بِخَيْبَرَ، فَهَذَا أَوَانُ وَجَدْتُ انْقِطَاعَ أَبْهَرِي مِنْ ذَلِكَ السُّمِّ
Maksudnya:
“Adapun Nabi SAW pernah bersabda di saat berada dalam kesakitan yang menyebabkan Baginda SAW wafat: ‘Wahai Aisyah! Aku masih berasa sakit akibat makanan yang aku makan di Khaibar. Maka kali ini aku merasakan seolah-olah uratku terpotong disebabkan racun tersebut.’”
Riwayat al-Bukhari (4428)
25 Rasulullah SAW mengetahui bahawa membiarkan Madinah tanpa pertahanan sama sekali selepas selesainya bulan-bulan haram bukanlah satu perkara yang dapat menjamin keselamatan Madinah dan penduduknya. Lebih-lebih lagi, pada ketika itu, masih ada orang Arab yang tinggal di sekitar Madinah yang mengambil kesempatan daripada sikap leka orang Islam, dan menjalankan kerja-kerja merompak dan menyamun.
Disebabkan itu, pasukan di bawah pimpinan Aban bin Sa‘id ini diutus oleh Rasulullah SAW ke Najd bagi menakutkan orang Arab, sementara Baginda pula menuju ke Khaibar. Setelah Aban selesai menjalankan tugasnya, beliau pun kembali dan bergabung dengan Baginda di Khaibar. Akan tetapi ketika beliau sampai kepada Baginda SAW, Khaibar telah pun berjaya ditakluki. (Lihat
Garis Masa Hayat al-Rasul
,
hlm. 168)
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 28 September 2023 bersamaan 12 Rabiulawwal 1445


#3315: Biografi Ummul Mukminin Zainab binti Jahsy

Soalan:
Assalamualaikum Dato’ Seri. Boleh terangkan kepada kami kisah isteri Baginda SAW yang bernama Zainab binti Jahsy?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Beliau ialah Zainab binti Jahsy bin Riyab. Beliau adalah sepupu Rasulullah SAW. Ibunya pula bernama Umaimah binti ‘Abd al-Muttalib bin Hasyim. Nama julukan — kunyah — beliau ialah Ummu al-Hakam. Beliau juga termasuk salah seorang yang awal masuk Islam dan berhijrah. Selain itu, beliau juga ada meriwayatkan hadith dan hadithnya terdapat dalam al-Kutub al-Sittah. Di antara mereka yang meriwayatkan hadith daripadanya ialah anak saudaranya iaitu Muhammad bin Abdullah bin Jahsy, Ummul Mukminin Ummu Habibah dan Zainab binti Abu Salamah.
Sebelum mengahwini Rasulullah SAW, beliau merupakan isteri kepada Zaid bin Harithah maula Nabi SAW. Kemudian, setelah Zaid menceraikannya, Allah SWT telah mengahwinkan Nabi SAW dengannya melalui wahyu dari langit. Allah SWT menurunkan ayat:
وَإِذۡ تَقُولُ لِلَّذِيٓ أَنۡعَمَ ٱللَّهُ عَلَيۡهِ وَأَنۡعَمۡتَ عَلَيۡهِ أَمۡسِكۡ عَلَيۡكَ زَوۡجَكَ وَٱتَّقِ ٱللَّهَ وَتُخۡفِي فِي نَفۡسِكَ مَا ٱللَّهُ مُبۡدِيهِ وَتَخۡشَى ٱلنَّاسَ وَٱللَّهُ أَحَقُّ أَن تَخۡشَىٰهُۖ فَلَمَّا قَضَىٰ زَيۡدٞ مِّنۡهَا وَطَرٗا زَوَّجۡنَٰكَهَا لِكَيۡ لَا يَكُونَ عَلَى ٱلۡمُؤۡمِنِينَ حَرَجٞ فِيٓ أَزۡوَٰجِ أَدۡعِيَآئِهِمۡ إِذَا قَضَوۡاْ مِنۡهُنَّ وَطَرٗاۚ وَكَانَ أَمۡرُ ٱللَّهِ مَفۡعُولٗا
Maksudnya:
“Dan (ingatlah wahai Muhammad) ketika engkau berkata kepada orang yang telah dikurniakan oleh Allah (dengan nikmat Islam) dan yang engkau juga telah berbuat baik kepadanya: ‘Jangan ceraikan isterimu itu dan bertakwalah kepada Allah,’ sambil engkau menyembunyikan dalam hatimu perkara yang Allah akan menyatakannya; dan engkau pula takut kepada (cacian manusia padahal Allah jualah yang berhak engkau takuti (melanggar perintah-Nya). Kemudian setelah Zaid selesai habis kemahuannya terhadap isterinya (dengan menceraikannya), Kami kahwinkan engkau dengannya supaya tidak ada keberatan atas orang-orang yang beriman untuk berkahwin dengan isteri-isteri anak-anak angkat mereka, apabila anak-anak angkat itu telah selesai habis kemahuannya terhadap isterinya (lalu menceraikannya). Dan sememangnya perkara yang dikehendaki Allah itu tetap berlaku.”
(Surah al-Ahzab: 37)
Maka Rasulullah SAW menikahi Zainab binti Jahsy R.Anha pada tahun 3 Hijrah sepertimana yang dinyatakan oleh Abu ‘Ubaidah. Manakala Qatadah pula berpendapat pada tahun 5 Hijrah. Selain itu, Ibn Ishaq menyebutkan bahawa Rasulullah SAW berkahwin dengannya selepas Baginda berkahwin dengan Ummu Salamah R.Anha. (Lihat
Siyar A‘lam al-Nubala’
, 2/211-212;
al-Isabah fi Tamyiz al-Sahabah
, 8/153;
Usd al-Ghabah fi Ma‘rifah al-Sahabah
, 7/126).
Selain itu, diceritakan juga bahawa ketika Zainab bin Jahsy R.Anha diceraikan oleh suaminya, kemudian setelah tamat tempoh ‘iddahnya, Rasulullah SAW telah berkahwin dengannya. Baginda memberi makan kepadanya dengan roti dan daging (yakni jamuan ketika pernikahannya). Tatkala beliau masuk untuk bertemu dengan Rasulullah SAW, Baginda telah bertanya kepadanya: “Apakah namamu?” Beliau menjawab: “Barrah.”
Lalu Baginda menamakannya sebagai Zainab. Begitu juga apabila Nabi SAW menikahi Zainab bin Jahsy R.Anha, orang-orang munafiq mula bercakap-cakap mengenai perkara tersebut. Mereka mengatakan: “Muhammad mengharamkan isteri-isteri anak (untuk dikahwini oleh bapa) tetapi dia berkahwin dengan isteri anaknya. Lalu Allah ‘Azza wa Jalla menurunkan ayat:
مَّا كَانَ مُحَمَّدٌ أَبَآ أَحَدٖ مِّن رِّجَالِكُمۡ وَلَٰكِن رَّسُولَ ٱللَّهِ وَخَاتَمَ ٱلنَّبِيِّـۧنَۗ وَكَانَ ٱللَّهُ بِكُلِّ شَيۡءٍ عَلِيمٗا ٤٠
Maksudnya:
“Bukanlah Nabi Muhammad itu (dengan sebab ada anak angkatnya) menjadi bapa yang sebenar bagi seseorang daripada orang lelaki kamu, tetapi dia adalah Rasul Allah dan kesudahan segala Nabi-nabi. Dan (ingatlah) Allah adalah Maha Mengetahui akan tiap-tiap sesuatu.”
(Surah al-Ahzab: 40)
Selain daripada itu, Aisyah R.Anha juga pernah berkata: “Tidak ada seorangpun isteri-isteri Nabi SAW yang boleh menandingiku dari sudut kedudukan istimewa di sisi Baginda SAW selain Zainab binti Jahsy R.Anha.” Di samping itu, beliau juga berbangga dengan para isteri Nabi SAW yang lain dengan menyebutkan kepada mereka: “Sesungguhnya bapa-bapa kamu yang menikahkan kamu, tetapi yang menikahkanku ialah Allah SWT dari atas tujuh petala langit.”
Selain itu, Rasulullah SAW juga pernah marah kepadanya kerana apa yang beliau katakan tentang Safiyyah binti Huyayy R.Anha iaitu (katanya): “Wanita Yahudi itu.” Maka Baginda telah mengasingkan diri daripadanya kerana perkara tersebut untuk bulan Zulhijjah, Muharram dan sebahagian bulan Safar. Kemudian Baginda mendatanginya selepas itu, dan keadaan kembali seperti sediakala sebagaimana asalnya. (Lihat
al-Isti‘ab fi Ma‘rifah al-Ashab
, 4/1849-1850).
Bukan itu sahaja, Rasulullah SAW juga pernah memujinya kerana beliau rajin bersedekah di jalan Allah SWT, sehingga beliau digelar sebagai ‘panjang tangan.’ Hal ini adalah sebagaimana riwayat daripada Masruq, daripada Aisyah R.Anha bahawa:
أَنَّ بَعْضَ أَزْوَاجِ النَّبِيِّ صَلَّى اللهُ عَلَيْهِ وَسَلَّمَ، قُلْنَ لِلنَّبِيِّ صَلَّى اللهُ عَلَيْهِ وَسَلَّمَ: أَيُّنَا أَسْرَعُ بِكَ لُحُوقًا؟ قَالَ: «أَطْوَلُكُنَّ يَدًا»، فَأَخَذُوا قَصَبَةً يَذْرَعُونَهَا، فَكَانَتْ سَوْدَةُ أَطْوَلَهُنَّ يَدًا، فَعَلِمْنَا بَعْدُ أَنَّمَا كَانَتْ طُولَ يَدِهَا الصَّدَقَةُ، وَكَانَتْ أَسْرَعَنَا لُحُوقًا بِهِ وَكَانَتْ تُحِبُّ الصَّدَقَةَ
Maksudnya:
“Sebahagian daripada isteri-isteri Nabi SAW bertanya kepada Nabi SAW: ‘Siapakah antara kami yang paling cepat menyusulmu (meninggal dunia)?’ Baginda SAW menjawab: ‘Orang yang paling panjang tangannya antara kamu.’ Lalu mereka mengambil sebatang kayu untuk mereka mengukurnya (tangan mereka). Maka Saudah ialah orang yang paling panjang tangannya dalam kalangan mereka. Setelah itu, kami mengetahui bahawa yang dimaksudkan dengan panjang tangan sebenarnya adalah sedekah dan sememangnya beliaulah yang paling cepat antara kami menyusul Baginda, dan beliau sangat gemar bersedekah.”
Riwayat al-Bukhari (7421) dan Muslim (2452)
Selain daripada itu, Aisyah R.Anha juga pernah memuji Zainab binti Jahsy
R.Anha. Hal ini dapat dilihat menerusi riwayat daripada Aisyah R.Anha, katanya:
وَلَمْ أَرَ امْرَأَةً قَطُّ خَيْرًا فِي الدِّينِ مِنْ زَيْنَبَ. وَأَتْقَى لِلَّهِ. وَأَصْدَقَ حَدِيثًا. وَأَوْصَلَ لِلرَّحِمِ.وَأَعْظَمَ صَدَقَةً. وَأَشَدَّ ابْتِذَالًا لِنَفْسِهَا فِي الْعَمَلِ الَّذِي تَصَدَّقُ بِهِ، وَتَقَرَّبُ بِهِ إِلَى اللَّهِ تَعَالَى.
Maksudnya: “Aku tidak pernah melihat seseorang wanita yang lebih baik urusan agamanya, paling bertakwa kepada Allah, paling benar bicaranya, paling banyak menyambung silaturrahim, paling banyak bersedekah, dan paling memberi komitmen terhadap dirinya dalam amalan bersedekah yang beliau laksanakannya untuk mendekatkan diri kepada Allah SWT selain Zainab.”
Riwayat Muslim (2442)
Zainab bin Jahsy R.Anha merupakan isteri pertama yang wafat selepas kewafatan Baginda SAW dan paling cepat menyusul Baginda SAW. Beliau meninggal dunia pada tahun 20 Hijrah dan solat jenazahnya diimamkan oleh Umar bin al-Khattab R.A. (Lihat
Siyar A‘lam al-Nubala’
, 2/212).
Ibn Hajar al-‘Asqalani menukilkan daripada al-Waqidi yang berpendapat, Zainab binti Jahsy R.Anha meninggal dunia pada tahun 20 Hijrah. Selain itu, al-Tabarani meriwayatkan daripada jalur al-Sya‘bi bahawasanya ‘Abd al-Rahman bin Abza mengkhabarkan kepadanya bahawasanya dia mendirikan solat jenazah bersama Umar R.A ke atas jenazah Zainab binti Jahsy R.Anha, dan beliau merupakan isteri Nabi SAW yang pertama wafat selepas kewafatan Baginda.
Begitu juga dalam al-Sahihain dan lafaznya daripada riwayat Muslim, daripada jalur Aisyah binti Talhah daripada Aisyah R.Anha, katanya: Rasulullah SAW bersabda:
 أسرعُكُنَّ لِحاقًا بِي أطْولُكُنَّ يدًا
Maksudnya:
“Orang yang paling cepat menyusulku (selepas kewafatanku) di antara kamu ialah orang yang paling panjang tangannya.”
Riwayat Muslim (2452)
Setelah mendengar hal itu, mereka mengukur tangan mereka untuk mengetahui siapakah di antara mereka yang mempunyai tangan yang lebih panjang. Aisyah berkata: “Orang yang paling panjang tangannya di antara kami ialah Zainab kerana beliau menggunakan tangannya untuk bekerja dan bersedekah.” (Lihat al-Isabah fi Tamyiz al-Sahabah, 8/154). (Lihat
Garis Masa Hayat al-Rasul
,
hlm. 298-303)
Kami akhiri dengan doa:
اللَّهُمَّ إِنَّكَ عَفُوٌّ، تُحِبُّ الْعَفْوَ، فَاعْفُ عَنَّا
Maksudnya:
“Ya Allah sesungguhnya Engkau Maha Pengampun dan suka memberi keampunan, maka ampunilah kami.”
Bertarikh: 28 September 2023 bersamaan 12 Rabiulawwal 1445


#3316: Kisah Mariah al-Qibtiyyah

Soalan:
Assalamualaikum Dato’ Seri. Benarkah Mariah al-Qibtiyyah isteri Nabi SAW atau seorang hamba?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Namanya ialah Mariah binti Syam‘un. Dia merupakan seorang hamba yang dihadiahkan oleh pembesar Iskandariyyah dan Mesir iaitu al-Muqauqis kepada Rasulullah SAW. Pembesar itu juga turut menghadiahkan bersamanya hamba yang lain iaitu saudara perempuannya, Sirin dan juga Khasi yang dipanggil sebagai Makbur. Kemudian, Rasulullah SAW menghadiahkan Sirin kepada Hassan bin Thabit, dan dia ialah ibu kepada ‘Abd al-Rahman bin Hassan. (Lihat
al-Isti‘ab fi Ma‘rifahal-Ashab
, 4/1912).
Di samping itu, beliau mempunyai seorang anak lelaki bersama Rasulullah SAW yang diberi nama Ibrahim. Ibrahim bin Muhammad lahir pada bulan Zulhijjah tahun 8 Hijrah. Al-Zubair menyebutkan daripada syeikh-syeikhnya bahawa Ummu Ibrahim Mariah melahirkannya di suatu kawasan al-‘Aliyah yang dikenali pada hari ini sebagai Masyrabah Umm Ibrahim. Orang yang menyambut kelahiran Ibrahim ialah Salma maulah Nabi SAW, yang merupakan isteri kepada Abu Rafi‘. Kemudian Abu Rafi‘ menyampaikan berita gembira tersebut kepada Nabi SAW, lalu Baginda menghadiahkannya seorang hamba.
Walau bagaimanapun, umur Ibrahim bin Muhammad tidak panjang kerana wafat ketika masih lagi kecil. Ibrahim meninggal dunia di Bani Mazin di sisi Ummu Burdah ketika berusia 18 bulan iaitu pada bulan Zulhijjah tahun 8 Hijrah. Namun ada yang berpendapat, beliau dilahirkan pada bulan Zulhijjah tahun 8 Hijrah dan wafat pada tahun 10 Hijrah. Jenazahnya telah dimandikan oleh Ummu Burdah dan dibawa dari rumah Ummu Burdah di atas katil kecil. Rasulullah SAW telah mensolatkannya di Baqi‘.
Menurut al-Waqidi, Ibrahim telah meninggal dunia pada hari Selasa, setelah berlalunya sepuluh malam Rabi‘ul Awwal tahun 10 Hijrah dan dikebumikan di Baqi‘. Ibrahim telah wafat di Bani Mazin di sisi Ummu Burdah binti al-Munzir daripada Bani al-Najjar, ketika berusia 18 bulan. Akan tetapi ada juga yang berpendapat, Ibrahim meninggal dunia ketika berusia 16 bulan 8 hari, dan juga yang berpendapat, 16 bulan 6 hari, pada tahun 10 Hijrah.  (Lihat
al-Isti‘ab fi Ma‘rifah al-Ashab
, 1/54-56).
Terdapat dua pendapat berkenaan kisah pengislaman Mariah al-Qibtiyyah:
Pertama
: Mariah al-Qibtiyyah memeluk Islam sebelum dibawa ke Madinah melalui dakwah utusan Rasulullah SAW iaitu Hatib bin Abu Balta‘ah. Hal ini adalah sebagaimana yang diriwayatkan oleh Ibn Sa‘ad dalam
al-Tabaqat al-Kubra
 (8/212) dengan sanadnya daripada Abdullah bin ‘Abd al-Rahman bin Abu Sa‘sa‘ah, katanya: “Pembesar Iskandariyyah iaitu al-Muqauqis telah menghantar kepada Rasulullah SAW pada tahun 7 Hijrah Mariah dan saudara perempuannya, Sirin, seribu mithqal emas, 20 pasang kain yang lembut, baghal yang dinamakan sebagai al-Duldul, keldai yang dinamakan sebagai ‘Ufair dan dipanggil juga sebagai Ya‘fur. Bersama mereka juga Khasi (iaitu seorang hamba) yang dipanggil Makbur, seorang yang sudah lanjut usianya dan merupakan saudara lelaki kepada Mariah.
Al-Muqauqis telah mengutus kesemua itu bersama Hatib bin Abu Balta‘ah. Kemudian Hatib bin Abu Balta‘ah telah menerangkan kepada Mariah mengenai Islam dan mendorongnya untuk memeluk Islam. Maka, Mariah telah memeluk agama Islam, begitu juga dengan saudara perempuannya. Manakala Khasi pula tetap kekal dalam agama asalnya sehinggalah dia memeluk Islam di Madinah selepas itu pada zaman Rasulullah SAW.
Rasulullah SAW tertarik kepada Ummu Ibrahim kerana beliau berkulit putih dan memiliki kecantikan. Maka Rasulullah SAW telah meletakkannya untuk tinggal di suatu kawasan al-‘Aliyah yang dikenali pada hari ini sebagai Masyrabah Umm Ibrahim. Baginda pernah mendatanginya di sana dan memakaikannya hijab. Baginda menggaulinya sebagai seorang tuan dan hamba. Apabila beliau hamil, beliau melahirkan anak di sana dan orang yang menyambut kelahiran tersebut ialah Salma maulah Rasulullah SAW. Kemudian, Abu Rafi‘ suami kepada Salma datang bertemu Baginda untuk menyampaikan berita gembira mengenai kelahiran Ibrahim. Lalu Baginda SAW menghadiahkan kepadanya seorang hamba. Perkara tersebut berlaku pada bulan Zulhijjah tahun 8 Hijrah.” (Lihat
Garis Masa Hayat al-Rasul
,
hlm. 320-323)
Kami akhiri dengan doa:
اللَّهُمَّ إِنَّا نَسْأَلُكَ مِنْ فضْلِكَ وَرَحْمَتِكَ ، فَإِنَّهُ لا يَمْلِكُهَا إِلا أَنْتَ
Maksudnya:
“Ya Allah, sesungguhnya kami memohon kepada-Mu agar diberi kurniaan dan rahmat-Mu. Sesungguhnya tiada yang memilikinya kecuali-Mu.”
Bertarikh: 28 September 2023 bersamaan 12 Rabiulawwal 1445